עץ תאנה

23.1.17

### חוץ. יער – יום.

אל תוך פריים של שמים כחולים, נכנס ויוצא גרזן. ברקע נשמע סאונד מתמשך של חטיבת עץ מהול בנשיפות קול של נערה במקצב אחיד. בתוך יער שרובו עצי אקליפטוס, עומדת על גזע עץ שוכב **מינה**, **נערה בת 16** וחוטבת במרץ.

היא מתרוממת, מיישרת את גבה ובפרצוף משועשע מניפה שוב את הגרזן לאוויר ועושה תנועות של 'חיתוך' באוויר. היא אוספת את הגזעים החתוכים, מוסיפה אותם לתוך ערמה של ענפים וקושרת אותם יחד במיומנות ומניחה על גבה.

1A. חוץ. יער –יום.

מינה עם ערמה של ענפים על גבה שנראית פי שתיים מהגודל שלה ויוצאת מהיער.

### חוץ. שביל/חצר ביתה של מינה – יום.

מינה, נושאת את ערמת הענפים על גבה צועדת לכיוון ביתה. על שביל המוליך אל כניסה של שתי חצרות נפרדות המגודרות בצמחיה צפופה חונה רכב נוצץ ויוצר תחושה של קישוט זר לסביבה. מינה מופתעת למראה הרכב ומתקדמת לכיוונו. לפתע שער החצר הימנית נפתחת ודרכו עוברת **היווט** (34) לבושה בגינדור,

תוך שהיא תוחבת מסמכים אל תוך תיק צד וממהרת להיכנס אל לתוך האוטו העומד. מינה שנראית סקרנית מגבירה את קצב הליכתה תוך שהיא מסתכלת על היווט מתניעה את האוטו ובאגרסיביות נוהגת לאחור (ברברס), מסובבת את האוטו. מינה מרימה את ידה לאמירת שלום, אך היווט חולפת על פני מינה בלי להתייחס כשהיא מעלה אבק מסביבה.

מינה מבחינה שמאותו חצר יוצאת אישה שבוכה, **סאליטו** (45, שכנתה של מינה) בעלת מבנה גוף שמנמן ומאחוריה נשמע קול קריאה נוסף של אישה מבוגרת

שוואי OS

סאליטו בבקשה ממך...

אך סאליטו בהליכה מהירה נכנסת אל תוך החצר השמאלית וסוגרת את השער בטריקה. ומיד אחריה, בכפות רגליים יחפות יוצאת **שוואי (65)**, אישה נאה בהירת שיער ופנייה העדינות מעוטרים בקמטים דקים.

מינה

סבתא...

שוואי, תוך כדי שהיא נכנסת אל תוך השער בעקבות סאליטו מעיפה מבט קצר לכיוון מינה.

שוואי

כנסי הביתה..

מינה מתקדמת לשער השמאלי שממנו יצאו כל הנשים, מתבלטת רגע וזורקת מעליה את ערמת ענפים שעל גבה ומתקדמת אל השער הימני שנכנסו בו סאליטו ושוואי ופותחת את השער בשקט ומשתחלת פנימה.

### חוץ. חצר בית של אלי וסאליטו – יום.

מינה מתגנבת לתוך חצר קטנה מטופחת בפרחים. היא מתקדמת לכיוון החלון נשענת על קיר ומצוטט שיחה בין שוואי לסאליטו.

שוואי OS (צועקת)

הנוכלת הזו רק כסף מעניין אותה... אז מקסימום נמכור את כל מה שיש לנו, אני מניחה שנוכל להשיג בין אלף לאלפיים 'בר'...

סאליטו בבכי, מתפרצת לתוך דבריה של שוואי. מינה נרעדת מבהלה.

סאליטו OS (בבכי)

זה להתחיל הכול מהתחלה... ואין לנו זמן לזה

שוואי, אני יודעת שבסוף הם ייקחו לי אותו... אני קוברת אותו כל לילה... בבוקר כשאני קמה ורואה אותו ישן ... אני כל כך מתקשה לאמין שאני רואה אותו... נגשת אליו להעיר אותו...

שוואי

אני מבטיחה לך באלוהי ישראל שאני לא משאירה אותכם פה ... אני אמצא משפחה

סאליטו OS (בבכי)

מי יסכים?!!!... זה הסוף של הבן שלי

מינה נראית מזועזעת למשמע הדברים של סאליטו.

שוואי OS (ברוך)

כל יום נוהרים לפה עוד יהודים אני אמצא משפחה אחרת שתכניס אותכם לרשימה

סאליטו OS (בבכי)

הלוואי ויכולתי להכניס אותו חזרה לרחם שלי.

תוך כדי הדיבור של סאליטו, מינה שנראית בסערת רגשות קמה ויוצאת בשקט מהחצר.

### חוץ. נחל– יום.

מינה יורדת בשביל שמוביל לערוץ נחל, ניכר עליה שהיא נסערת. בסיום הירידה היא מגיעה לסלע אפור ענק, נשכבת עליו ומתבוננת ב**אלי (16)**, בעל מבנה פנים רחב האופייני לשבט אורומו, לבוש במכנס קצר. הוא עומד בקצה נביעה ומקלח חמור. על גדת הנחל פזורים מספר ג'ריקנים ועגלת חמור. אחרי מספר רגעים שמינה מתבוננת באלי ותוך כדי גם מנסה להסדיר את נשימותיה, היא מסתובבת ונשכבת על הגב. היא לוקחת נשימה עמוקה, מחזיקה את האוויר בריאות ומסתכלת על השמיים.

אלי מתגנב מאחורי מינה ועם כף ידו סותם את פיה, מינה בבהלה היסטרית מתרוממת ומתחילה לרוץ ולהתרחק ממנו. מידי פעם היא מסתובבת ומוודאת שאלי רץ אחריה. רצה מזגזגת וחומקת מאלי. בתוך משחק התופסת נוצר תמהיל של מתח, בהלה וצחוק. אלי נראה כאילו הורמוני המין שלו עומדים להתפוצץ כל רגע ולהפוך את המשחק הילדותי למשחק של צייד וניצודה. מינה נעצרת, תוך שהיא מנסה להסדיר את נשימותיה מסתובבת לאחור, אבל לא רואה את אלי. לפתע אלי מזנק על מינה ומפיל אותה לרצפה ומיד מתיישב מעליה, כשהוא מבחין במבטה המבוהל מתגלגל ונשכב לידה.

אלי

באה לשחות?

מינה מהנהנת בראשה. הם קמים מבוהלים מעצמם ומתחילים לצעוד חזרה.

### חוץ. מקווה מים בנחל- יום.

אלי

נו למה את מחכה?

מינה יושבת בשקט ליד המים ובוהה על אלי משתכשך בהנאה במים.

אלי

יש לי חידה בשבילך.

מינה

נו...

אלי

מה הוא הדבר שיוצא מבטן אמו ובועט באמו?

מינה משמיע קול גיחוך

אלי

כן?

מינה

אתה

אלי (סרקסטי)

חחחחח קורע מצחוק... אני מת פההההההה

מינה

פעם שמעתי את אימא שלך אומרת עליך "הלוואי ויכולתי להכניס אותו חזרה לרחם"

אלי

למה?

מינה (צוחקת)

כי אתה מכוער, היא מתביישת בך

לאחר רגע שמינה לא שומעת תגובה, היא מגניבה מבט לכיוון אלי ורואה אותו צף בעיניים עצומות ונראה שלוו ומחויך.

אלי

את רוצה רמז?

מינה

לא

מינה בעיניים מלאות דמעות מסתכלת על אלי.

### פנים. בית מינה סלון - לילה.

מינה, כשהיא סוחבת ג'ריקן מלא במים נכנסת לתוך סלון גדוש עד אפס מקום באריגי כותנה, חלקם בערמות מסודרות וחלקם מפוזרים. נורה אחת דולקת במעבר בין שני חדרים ומתחתיו עומדת **שוואי**, בעיניים עייפות בודקת אריג לבן פרוס.

קירות הבית מכוסים בנייר עיתון המשמש כטפט. מתחת לחלון הפתוח מונח ארגז עץ נמוך, מכוסה בעור כבש ישן. על כורסת יחיד ישנה עם ידיות עץ, מרופדת בכריות בצבע בורדו עתיק, יושבת **סאליטו,** מקפלת אריג.

שוואי

איפה היית עד עכשיו?!

מינה נראית מופתעת מהמראה של האריגים המפוזרים, חוצה את הסלון עם הג'ריקן, חולפת על פני שוואי ונכנסת לחדר נוסף.

מינה

הלכתי לעזור לאלי...

###  פנים. בית מינה. חדר מזווה– לילה

מינה שופכת מים מתוך ג'ריקן הצהוב אל תוך כד חרס ענק שעומד בפינת המזווה.

ודרך הדלת, היא מציצה ורואה את שוואי וסאליטו ממיינות בלאות אריגים.

סאליטו

אני עדיין חושבת שכדאי להזמין את כל הסוחרים לפה מאשר להיסחב עם זה בתוך השוק... זה רק ידרוש עוד יום נוסף.

שוואי

אף אחד לא יבואו לפה בהתראה כל כך קצרה וגם חבל על הזמן.

### פנים. בית מינה סלון - לילה.

מינה חוזרת לסלון, במבט שואל מסתכלת על הנשים שלא מבחינות בה.

מינה

להכין קפה?

שוואי עושה עם היד תנועה של ביטול ומצביע לכיוון ערמת אריגים.

שוואי

תמייני את אלה.

סאליטו קמה ממקומה, את האריג שקיפלה שמה בערמה צדדית ונגשת למינה.

סאליטו (למינה)

תפרידי בין ה"נטלה" ל"גבי" (לפי עובי האריג) ותספרי כמה יש בכול אחד

מינה מתחילה למיין לפי סוג האריג ומסתכלת על שוואי מחכה למוצא פיה. נראה שהיא מחפשת רמזים ופיסות מידע להבין את המתרחש סביבה.

שוואי (לסאליטו)

שימי את זה בערמה של טדסה

סאליטו

הוא ייקנה את כל זה?

שוואי

מה שלא ירצה - יחזיר, אני מעדיפה להציע לו קודם.

בשקט ובעצלתיים שוואי וסאליטו פורשות אריג אריג, בודקות בדקדקנות, מקפלות ושמות בערמה.

שוואי (למינה)

מה שיש בו פגם שימי פה.

מינה מסתכלת על שוואי שמביטה בעיניים עצובות, בהר האריגים שהצטבר מסביבה.

סאליטו, שגם היא מבחינה במבטה המדוכדך של שוואי, מתקרבת אליה, ניצבת מולה ויוצרת קרבה אינטימית, שוואי בשתי ידיה מקרבת אליה את הראש של סאליטו, ומשירה מבט חם אל תוך העיניים שלה, ומחבקת אותה לזמן ממושך. שוואי מפנה את הראש ומסתכלת על מינה, שמביטה בהן תוך קיפול אריג.

שוואי

מחר בבוקר תיקחי את כל זה לטדסה,

לפתע נפתחת הדלת הבית בעוצמה ו**רטא (19)** אחיה הגדול של מינה, בחור ללא יד, לבוש במדים של המשמר האזרחי, מתפרץ לתוך הבית

רטא

למה נגעתם לי בדברים?

שוואי

כן, למה לא, תשבור את הדלת!

סאליטו

אני גם אכין את מה שיש אצלי.

במקביל לכניסה של רטא -באופן מגושם ובעייפות סאליטו , פורשת אריג על הרצפה, מניחה עליו ערמות אריגים מסודרים וקושרת את ארבעת הקצוות לאמצע, ויוצרת מן מנשא ושואיי ממשיכה לסדר.

רטא

איפה האקדח שלי?

מינה נגשת למיטה שעומדת צמודה לאחד הקירות של הסלון, מוציאה מתחת למזרון אקדח תופי ישן.

סאליטו

לילה שקט.

שוואי

סאליטו...

סאליטו מסתכלת רגע על שוואי, ומתקדמת לכיוון היציאה כשהיא נושאת על גבה את המנשא שכמעט כפול מהגודל שלה, ויוצאת. במקביל- מינה מושיטה את האקדח לרטא, תוך שהיא מכוונת עליו. רטא עצבני, בתנועה זריזה מסיט את הקנה ומועך בחוזקה את ידה של מינה עם המתכת של האקדח.

רטא

אני לא נוגע בדברים שלכן ואני לא רוצה שתיגעו בדברים שלי!

מינה משמיע קול כאב חד, ורטא משחרר את אצבעותיה וחוטף את האקדח.

שוואי

אולי תירגע כבר, אף אחד לא נגע בדברים שלך. תגיד תודה כי ניקינו לך את הבלגן...

לפני ששוואי מסיימת את המשפט, רטא יוצא בטריקת דלת. ברקע שומעים תזוזות חפצים מכיוון המרפסת.

מינה

תמתחי.

מינה מצביעה על האריג הרופף ששוואי מחזיקה,

שוואי

תביאי לאחיך אוכל.

שוואי (בקול רם)

תפסיק להתבכיין ובואו לאכול.

### פנים. בית מינה. מטבח– לילה

מינה נכנסת במהירות לתוך חדר אפלולי. בתנועות זריזות ונמהרות מוציאה צלחת מארון כלים ישן ועליה פורסת אנג'רה. ומתוך סיר חרס מוזגת נזיד עדשים ויוצקת על האנג'רה. (מינה ממהרת להספיק לשמוע את השיחה בין שוואי ורטא)

### פנים. בית מינה סלון- לילה.

מינה בסערה נכנסת לסלון כשבידה אחת מחזיקה צלחת אוכל ובידה שניה נטלה, המיועדת לשטיפת ידיים. היא רואה את רטא יושב עם ידיים שלובות, מכונס בעצמו, ליד הכניסה של הבית ונראה זר בביתו. ושוואי בסערה רוח מסדרת את האריגים.

שוואי (בכעס)

אני בטוחה שזאת אימא שלכם... היא פשוט כלבה! כל החיים שלי ביקשתי ממנה דבר אחד, דבר אחד לעשות!

אבל היא, לא תעשה. במקום זה, היא נשכה לי את היד.

מינה מתקרבת לרטא ומוזגת מים לתוך ידו. רטא, תוך כדי גילגול עיניים פונה למינה ולוחש לה

רטא (לוחש)

היא חושבת שאימא מחליטה מי טס ומי לא...

מינה מפסיקה את המזיגה ומסתובבת להסתכל על שוואי.

שוואי (בכעס)

היא טועה טעות מרה אם היא חושבת שתשב בישראל ותנהל אותי פה!

רטא

אז מה עכשיו?

שוואי

עכשיו צריך למצוא משפחה חדשה שתסכים להכניס אותם לרשימה שלהם.

רטא נראה מתוח, וחסר סבלנות.

רטא

מכירה משפחה כזו?

שוואי

לא. אבל אני מתכוונת לשבת כל יום בתחנה המרכזית ולתפוס משפחות חדשות שמגיעות מהכפרים... אתחנן עד שמישהו יסכים

מינה מגישה את צלחת האוכל לרטא וחוזרת לקיפול אריגים. רטא מסתכל על שוואי ומדבר בטון של וידוי- מתנצל

רטא

טוב, עם כול הכבוד, סבתא אני אומר לך את האמת, יותר אני לא מתכוון להיות חלק מזה...מצטער מאוד אבל אני רוצה לעוף מפה כמה שיותר מהר... זה מאוד מבאס אותי שאימא לא הסכימה **שם** להעיד שסאליטו היא אחותה, היא יכלה לחסוך הרבה כאב **פה**...

ואת כבר עשית הכול כדי להכניס אותם לרשימה של המשפחה וזה היה אחלה...

שוואי מביטה ברטא במבט ביקורתי. וזה מקפיץ את הפיוז של רטא

רטא

את יודעת מה, לא אכפת לי מה את מחליטה לעשות... אני לא מתכוון להישאר יום אחד נוסף יותר ממה שצריך בתוך הזוהמה הזאת...הרי לך אין מושג מה באמת קורה בחוץ.

שוואי

תפנים, גם אם לא הוצאתי את סאליטו מהרחם שלי היא כמו בת בשבילי.

רטא מתחיל לאכול. את חלל הסלון עוטפת דממה. שוואי עם פנים נפולות נגשת לכורסתה ומתיישבת בעייפות ושוקעת את תוך המחשבות שלה.

מינה, ממשיכה בשקט לקפל ולסדר את האריגים, הולכת הלוך ושוב בתוך החלל הקטן ותנועותיה שהופכות להיות נמרצות גורמות לרטא להסתכל מסביב.

רטא

אם כבר, במקום לבזבז עוד זמן וכסף עדיף שתשאירי להם, שיהיה להם ממה לחיות.

שוואי יוצאת מתוך המחשבות שלה, מסתכלת מסביב, בוחנת את הערמות.

שוואי (לרטא)

מחר בצהריים תיקח את זה (מצביעה על ערמה של אריגים) לגביינש.

רטא

אני לא יכול, יש לנו אספה דחופה של כל המפקדה.

שוואי

אז תיקח את זה בבוקר לפני שאתה הולך.

מינה כשהיא מסיימת למיין ולסדר את כל האריגים שולפת פיג'מה מתוך ארגז,

שוואי

אכלת?

מינה

לא רעבה.

מינה מסובבת את פניה לקיר ומכניסה את עצמה לתוך הפיג'מה. היא מפשילה את שמלתה מתחת לפיג'מה, מביאה גיגית וקנקן, מתיישבת על ארגז עץ ומתחילה לשטוף את רגליה.

.

### פנים. בית מינה - בוקר.

קרני אור חלושות חודרות בין חריצי החלון ודלת הכניסה אל תוך החדר האפלולי. מינה שוכבת על צידה, נשענת על מרפקה ובעיניה הישנוניות מסתכלת על גבה של שוואיי שיושבת על קצה המיטה, לבושה כותונת לילה. שוואי מפהקת מספר פעמים, משפשפת את פניה וממלמלת תפילת שחרית. היא מסתובבת לכיוון מינה, מטה את גופה ופותחת בדחיפה חדה את החלון שלצד המיטה. אור בוקר רך מאיר את חדר השינה שבשעות היום משמש כסלון המשפחה.

שוואי

אלוהי בעל הלב הרחב, האם תשחרר אותי מהכבלים של עצמי ובשארית ימי תזכה אותי לראות את שעריך?

מינה שעד כה התבוננה בפעולותיה של שוואי מכסה את ראשה מתחת לסדין.

### פנים/חוץ. שירותים בחצר בית מינה - בוקר.

מינה בשירותים

אלי OS (בשקט)

מינה?

מינה מתרוממת בבהלה,

אלי OS (בשקט)

את שם?

מינה מזנקת ונעמדת צמוד לדלת,

OS אלי (בקול חסר אנרגיה)

למה לא סיפרת לי?

נראה כי השאלה של אלי מענה את מינה. היא כובשת את פניה ולאחר רגע היא עונה

מינה

אנחנו לא נעזוב בלעדיכם.

כשמינה לא שומעת שום קול היא מתקרבת לדלת, מציצה דרך החריץ ורואה שקית מלאה באריגים מונחת בצד ואלי לא נמצא..

### פנים. סלון - בוקר.

מינה עם קנקן ושקית אריגים האריגים של סאליטו נכנסת לסלון. שוואיי יושבת על שרפרף נמוך ומדליקה תנור נפט קטן. מינה מניחה את הקנקן ליד שוואי. שוואי מצביעה על קערת גחלים שמונחים ליד הכניסה של הבית.

מינה

סאליטו שלחה את זה.

מינה נותנת את השקית לשווואי. היא ניגשת לקערת הגחלים ומגישה אותה לשוואיי. שוואיי פותחת קופסה קטנה עם אבני שרף (קטורת) ומפזרת אותם על הגחלים, תוך כדי מלמולי ברכה. החדר מתמלא בעשן לבן רך. מינה מניחה את הגחלים המעושנות במרכז החדר ומתחילה לסדר מגש אוכל.

רטא, לבוש במכנסיים קצרות, גופיה בלויה ונועל כפכפי נשים, נכנס לתוך הבית.

רטא

בוקר אור.

שוואי

ישנת טוב?

רטא

ככה ככה...

רטא שתנועותיו בבית נראות יותר נינוחות, פחות עויינות, חוצה את החדר ונעלם לתוך החדר השני. מינה מוציאה אריגים מתוך השקית שאלי הביא.

מינה

גם את אלה?

שוואי

כן ותספרי.

מינה מקפלת את האריגים, סופרת ושמה יחד עם שאר הערמה שהכינה קודם לכן. היא מתיישבת לאכול. רטא מגיע עם מס חולצות ביד

רטא

את יכולה לכבס לי את אלה?

מינה

זה התור שלך

רטא

אין לי זמן עכשיו רוצים לצרף אותי גם לסיורי לילה.

שוואי

אלוהי ישראל, מה הם עוד רוצים ממך?

מינה

אתה כבר לא חייל, תגיד שאתה לא רוצה.

רטא

שקט את.

מינה

אז אל תבכה, אתה זה שמתנדב...

שוואי

מינה!

רטא

ששששש את!

רטא זורק את החולצות על מינה והיא זורקת לו בחזרה ומתיישבת.

שוואי

איפה כל הסיירים?

רטא

כמעט לא נשאר אף אחד העבירו את כולם והולכים להביא כח חדש ממקומות אחרים

מינה

בשביל מה?

רטא

לדעתי יביאו לפה סיירים ... שלא מכירים את האוכלוסייה... ואז... הם יכולים לעשות פה... מה שהם רוצים.

מינה ושוואי מסתכלים על רטא בזעזוע. רטא מרים קנקן ומתיישב ליד מינה ובמבט בוהה מוזג תה לתוך כוס. מינה מנפנפת את ידה מול עיניו (מעירה אותו) מסמנת לו לכיוון כוס התה שהוא אוחז בידו, רטא מסיים את המזיגה ונותן למינה.

רטא

חלמתי חלום מוזר, נראה שהכול קורה ליד תחנת הדלק...אני רואה בשמים מערבולת של סערה מטורפת. בפנים מתעופפים בתים, חפצים, מכוניות עצים... ומתחת לזה על האדמה אני רואה אנשים פזורים בכול מקום, משלשלים... ואני נאבק בכול הכוח לצאת מהאזור ונזהר לא לדרוך ...וכל הזמן אני בחרדה שהסערה תפסיק והכול יתמוטט עלי... ואז פתאום אני עומד בצד השני של הנהר. הכול רגוע, אני מסתכל לגדה השנייה ורואה את הסערה והאנשים המשלשלים... (פונה לשוואי) מה את אומרת?

שוואי שהקשיבה ברצינות לחלומו של רטא, מתבוננת בו.

שוואיי

לא יודעת מה לגבי האחרים, אבל אתה תחצה את הנהר...

רטא נרעד מתחושת הגועל של זיכרון השלשול

מינה

די...

שוואי קמה מפינת הקפה ומתיישבת על כורסה שלה. המגש שמינה אוכלת ממנו ניצב מולה. מינה, שוואי ורטא סועדים יחדיו את ארוחת הבוקר.

רטא (לשוואי)

היווט אמרה כמה זמן זה ייקח עד שנקבל את האישור?

שוואי

לא

רטא (בקול רך)

סבתא, אני חייב לדעת כמה זמן יש לי פה... המקום הזה גומר אותי.

בשקט מבין שוואי מביטה ברטא. מינה קמה, מרימה נטלה ושותפת את ידה.

שוואיי למינה

את נותנת לו את זה בידיים, רק לו, ואם הוא לוקח, תגידי לו שאני יבוא מחר לחנות לקחת את הכסף.

מינה לוקחת שתי שקיות גדולות מלאות באריגים ויוצאת מהבית.

שוואיי (בקול רם)

ובבקשה ממך לא לנעוץ מבטים בילדים שלו.

מינה

בסדר.

### חוץ. חצר בית צהיי- בוקר.

דרך חלון פתוח מינה מנסה להזדחל פנימה אל תוך בית קטן. לפתע, מאחוריה מגיח איש מבוגר כבן 70+ , אוחז מקל הליכה, לא נראה מופתע ממעשי מינה

סבא של צהיי (בקול רגוע)

תיזהרי לא לשבור את הראש.

מינה מובכת, כשהיא חצי תלויה על החלון, מסובבת את פניה לכיוון סבא של צהיי

מינה (בחיוך נבוך)

בוקר טוב סבא של צהיי

סבא של צהיי

בוקר טוב מינה, מתי תנסי את הדלת?

מינה עם חיוך נבוך ממשיכה להיות תלויה על החלון עד שסבה של צהיי מנופף במקלו בתנועה שמאשרת לה להיכנס פנימה, ומינה מיד קופצת פנימה.

### פנים. חדר שינה, בית צהיי - בוקר.

**צהיי** (16), נערה עם גוון עור בהיר יחסית לזה של מינה, שיערה ארוך וחלק, שזור בצמה הדוקה. היא ישנה עם שני אחיה הקטנים על מיטה בגודל בינוני. בין זרועותיה מכורבל **טספיי** (5). שני בנים כבני 9-10 שרויים בשינה עמוקה על רצפת החדר. מינה מחליקה בזהירות מהחלון ישר למיטה של צהיי, מתיישבת ליד ראשה ותופסת באפה. מתוך שינה, צהיי מעיפה את ידה של מינה. היא פוקחת לאט את עיניה הדבוקות בקורי שינה, מסתכלת לרגע על מינה ועוצמת חזרה.

צהיי (ישנונית)

די... אין לי כוח אליך

מינה נשכבת בקצה המיטה, נצמדת לצהיי ובאופון מונוטוני מתחילה לנשק את מצחה של צהיי שוב ושוב. לאחר מספר רגעים פוקחת צהיי את העיניים בקושי רב, מנגבת את קורי השינה ומסתכלת על מינה שנראית עצובה.

צהיי (ישנונית)

מה יש לך?

מינה

את באה איתי לבית של טדסה?

צהיי דוחפת את מינה מהמיטה ומפילה אותה על אחיה הישנים על הרצפה. האח הנמעך עושה קולות של כאב, דוחף את מינה באופן אינסטינקטיבי וחוזר להתכרבל בתוך עצמו. צהיי מתיישבת ונשענת על הקיר. היא מזיזה את ראשו של טספיי הקטן ששוכב לידה ומניחה אותו על ברכיה. מינה גוררת את עצמה מהרצפה וחוזרת לשבת על המיטה. צהיי, בעיניים ישנוניות, מביטה במינה ומצביעה על ערמת בגדים שמונחים על כיסא.

מינה (באדישות)

מה?

צהיי מחזירה את הראש של טספיי הקטן למזרון וקמה מהמיטה. היא מדלגת מעל אחיה הישנים ומושכת מהכיסא שעומד בפינת החדר גלימה ירוקה מקופלת שמשמש כמדי כנסיה ומראה למינה.

מינה (באדישות)

תתחדשי...הצלחת לשבור אותם?

צהיי, עדיין ישנונית, מורידה את הפיג'מה ושמה על עצמה את הגלימה.

צהיי

לא, שילמתי בעצמי. אבל אני לא כל כך אוהבת את הצבע.

מינה מטפסת על המיטה ונשכבת, תוך שהיא מכרבלת את טספיי בתוך זרועותיה ומסתכלת על צהיי מודדת את הגלימה.

מינה (באדישות)

זה דווקא סבבה.

צהיי

'דווקא סבבה'?

מינה (באדישות)

נו זה אחלה...זה לא שאת הולכת להסתובב עם זה כל הזמן.

צהיי

תודה באמת!

מינה (באדישות)

מה את רוצה ממני? את אמרת שאת לא אוהבת את הצבע.

צהיי מורידה את הגלימה ולובשת שמלה פרחונית.

צהיי

התפקיד שלך זה לגרום לי לאהוב את זה או לפחות שאני אאמין שאת אוהבת את זה.

מינה (באדישות)

אני מתה על הצבע... תלבשי את זה שוב.

צהיי

לא.

מינה

אבל אני באמת אוהבת את הצבע,

הוא גם יפה לך.

צהיי מחייכת

מינה (באדישות)

אני לא אומרת את זה סתם בשביל שתרגישי טוב. זה צבע מהמם!

צהיי

טוב, בסדר, תסתמי.

ומה זה? מכירת חיסול? (מסתכלת על שקיות של האריגים).

צהיי ניגשת לשקיות, פותחת ומציצה לתוכן.

צהיי

הוא הזמין את כל זה?

מינה(באדישות)

לא יודעת... תזדרזי שיהיה לנו סיכוי לאיזה ביסקוויט רוסי.

צהיי

למה את זעופה כל כך?...

צהיי, תוך כדי יציאה מהחדר מעירה בבעיטה קלה את אחד האחים. מינה מרימה את טספיי מהמיטה, חצי מנומנם, והוא נדבק אליה בחיבוק.

### חוץ. כניסה בית צהיי - בוקר.

מינה הזעופה, נושאת ביד אחת את טספיי הקטן ובידה השנייה מחזיקה כוס גדולה של מים ומוזגת לתוך ידיה של צהיי ששוטפת פנים.

צהיי

נו, למה את עם פרצוף תחת?

מינה מורידה את טספיי לרצפה.

מינה (לטספיי)

תביא את היד...

מינה מושכת את ידיו של טספיי קדימה ויוצקת מים לתוכם. צהיי בעיניים עצומות משפשפת את פניה עם סבון.

צהיי

אני לא שומעת אותך.

צהיי מושיטה את ידה ומינה מוזגת לה מים.

צהיי

בלעת את הלשון?

מינה

כן.

מינה מסתכלת על כפות ידיו הקטנות של טספיי ומוזגת מים לתוכם. צהיי מסיימת לשטוף ומסתכלת על מינה במבט שואל. מינה שמרגישה באי נוחות ממבטה החודר של צהיי מתפרצת בזעם פתאומי.

מינה

מה את רוצה ממני?!

צהיי בלי להרפות ממשיכה להסתכל באותו מבט חודר ותמה על מינה. מינה מתכופפת לטספיי ומתחילה לשטוף לו את הפנים.

### חוץ. גינה מפוארת של משפחת טדסה – יום.

על רקע נביחות של כלבים גדולים, מינה, צהיי וטספיי הקטן צועדים בתוך גן מעוצב בפאר תוך שהם מצחקקים ונצמדים בחשש אחד לשני. מאחוריהם מתהלכת בפנים רציניות אישה כבת 40,לבושה במדי משרתים.

### פנים. בית אדון טדסה- בוקר.

מינה, וטספיי הקטן בחיקה של צהיי, עומדים בתוך סלון רחב מעוצב בקפידה, המעיד על משפחה מבוססת. הם לועסים ביסקוויטים יבשים ובוהים אל קצה הסלון בו יושבים מסביב לשולחן רחב נער ונערה, לבושים במדי בי"ס ואוכלים ארוחת בוקר, תוך שהם מתלחששים בצרפתית. מול חלון מואר וערמת אריגים עומד אדון **טדסה** (60+), בעל מבנה גוף רזה ומצומק, גבו מופנה למינה ומסתכל בדקדקנות על אריג כותנה לבן שהיא הביאה.

טדסה

לסבתא שלך יש ידיים יוצאות מן הכלל.

אדון טדסה מקפל את האריג ומניח אותו עם שאר האריגים בערמה. הוא מקפל את השקיות הריקות ומחזיר למינה. מינה מסתכלת על אדון טדסה במבט של ציפייה, אך אדון טדסה נעלם באחד החדרים. מינה וצהיי מחליפות מבטים ביניהן ולאחר רגע, בחשיפת שיניים, מתחילה מינה להתקדם לעבר הילדים שיושבים ומסתכלים עליה בחרדה. לפתע מרים הנער סכין ומזנק לכיוון מינה בצעקה.

הנער (צורח)

מכשפה!

מינה מצחקקת, מזנקת חזרה למקומה ונעמדת דום, אדון טדסה יוצא מהחדר במהרה ואיתו אישה יפה לבושה בפיג'מה.

טדסה

מה אתה עושה?

נער

היא התקרבה אלינו.

אדון דסטה מסתכל על מינה והיא מנענעת את הראש לשלילה.

נערה

היא עשתה ככה (מדגימה) והתקרבה אלינו.

טדסה

תשים את הסכין על השולחן (פונה למינה) מה אתן עדיין עושות כאן?

מינה

 לא אמרת כלום אז...

טדסה

כן?

מינה בעיניים מלאות שובבות מסתכלת על אדון טדסה, שממשיך לבהות בה המום. מינה לוקחת את ידה של צהיי ויוצאת מהבית.

### חוץ. רחוב - בוקר.

מינה

בן לטאה! ראית איך הוא עמד שם עם עיניים המימיות שלו ובהה בי? מה הוא חושב לעצמו?!

צהיי צועדת לצד מינה תוך כדי שהיא צוחקת ומחכה אותה

צהיי

"לא אמרת כלום אז חשבנו להישאר לארוחת בוקר..." (פונה לטספיי) אתה רואה את העמוד הזה?

בוא נראה כמה זמן ייקח לך להגיע לשם.

טספיי פותח בריצה ומינה מיד רצה אחריו.

 מינה

אני אגיע ראשונה.

צהיי

לא. יא דפוקה, אל תרוצי איתו. בואי דברי איתי כבר.

מינה ממשיכה לרוץ אחרי טספיי. צהיי מסתכלת לרגע ורואה שאין סיכוי שמינה תעצור והיא מחליטה להצטרף לריצה.

תוך כדי ריצה, נתקלת רגלה של מינה באבן. היא נופלת קדימה ובולמת את הנפילה עם שתי ידיה. מינה מתיישבת על החצץ ובודקת מסביב אם מישהו ראה את הנפילה שלה. היא מסתכלת על כפות ידיה המשופשפות, נושפת עליהן ומשמיעה קולות של כאב.

צהיי מתקדמת במהירות ומתיישבת לידה, מצטרפת בהזדהות ליללות הכאב, בוחנת את כפות ידיה ואת ברכיה המשופשפות.

מינה

וויי איזה כאב! הידיים שלי...אוף

צהיי יורקת על אצבעותיה ומורחת את הרוק על ברכיה של מינה.

מינה

אני לא יודעת מה יש לי, אני אומרת לך, מישהו עשה לי עין הרע אני אהיה בסוף רק צלקות.

זה מה שיישאר ממני ...צלקת אחת גדולה.

צהיי

עכבר הפליץ עלייך, זה הכול.

את צריכה להפליץ עליו בחזרה. אני מבטיחה להחזיק לך אחד מול התחת שלך.

הן עושות קולות ייבוב וקמות יחד. מינה נוהמת בעצבנות ומתקדמת בצליעה לכיוון סוכת הקייס (רב)

### פנים. סוכת הקס - בוקר.

בקתת עץ רעועה. בין עמודיה מסתננות קרני שמש ומאירות את החלל. על ספסל עץ ארוך, בין מספר ילדים בגילאים שונים, יושב טספיי הקטן וצוחק עם חבר. מינה נשארת לעמוד בכניסה לבקתה צהיי, מברכת את המורה- איש דת צעיר, ראשו עטור מצנפת לבנה וגופו עטוף בגלימה ארוכה ולבנה, שקוע בספר תפילה ישן ומרופט. היא מתקרבת לטספיי ומושיטה לו קופסת אוכל ומתיישבת לידו.מינה בוחנת במבטה את המורה הצעיר, שמרים לרגע את ראשו, בקידה עדינה מסמן לאחד הילדים. הילד מיד מתחיל לדקלם והבקתה מתמלאת בשירת ילדים של אותיות האלפבית. מינה מסתובבת ומסתכלת על צהיי שיושבת לצידו של טספאי, שבקול מתוק חוזר על האותיות בעקבות קולו של הילד המוביל. צהיי נותנת נשיקה לטספיי, מסמנת למינה ושתהן יוצאת יחד מהבקתה.

### חוץ. רחוב, הליכה לביה"ס - בוקר.

מינה וצהיי עומדות אחת מול השנייה ונראות עצבניות.

צהיי

אם היה קורה לי משהו ואני לא הייתי מספרת לך, את היית שורפת אותי בעמידה...

מינה

אין לי מה לספר לך... את סתם משתוללת.

שומר של ביה"ס מבחין במינה וצהיי עומדות ומדברות.

שומר

אתן במשמרת בוקר?

מינה וצהיי לא עונות. מינה נראית כאילו היא רוצה לספר דבר מה לצהיי, אך עוצרת את עצמה.

צהיי

רק תזהרי לא להיחנק, כי אני רואה שזה, עומד לך על הלשון.

מינה מבחינה באלי הצועד במהירות לכיוונן.

מינה

אני בהריון.

צהיי מסתכלת על מינה בזעזוע.

צהיי

עשיתם את 'העניין'?!

שומר

היה כבר צלצול, למה אתן מחכות?! יא מטונפות, בואו תכנסו.

מינה צוחקת למראה תגובתה של צהיי.

מינה

סתם, סתם תראי את הפרצוף שלך, יא זקנה רכלנית.

צהיי

מה סתם? עכשיו את רואה אותו ומתחרטת שסיפרת לי?

מינה

לא, יא דפוקה, באמת סתם אמרתי לך. אנחנו לא עשינו את זה.

מינה מתפוצצת מצחוק. אלי תוך שהוא מציץ לכיוון השומר הזועם נעצר לידן

צהיי

לכי תזדייני!

מינה (צוחקת)

ארררה... באימא שלך, איך את מדברת?

אלי

מה קרה?

מינה מסתכלת על אלי ומושכת כתפיים 'בפלאה'. צהיי בהפגנתיות הולכת לכיוון השער ואלי אחריה. השניים חולפים על פני השומר המעוצבן ונכנסים לתוך חצר בי"ס. מינה עומדת ומסתכלת על אלי וצהיי, שנעלמים לתוך חצר בית הספר עם שאר הילדים.

שומר

ומה את עומדת שם כמו מפגרת?

מינה

אימא שלך מפגרת!

מינה מתרחקת ממנו בריצה. השומר מרים אבן וזורק לכיוון של מינה.

שומר

מטומטמת! בת השטן!

אני פה גם במשמרת צהריים ואראה לך מה זה!

היא מסתובבת לשומר.

מינה

שתישרף באש הגיהינום!

אמן!

מינה נעלמת בריצה.

### חוץ. רחוב - בוקר.

מינה הולכת ברחוב די שומם, נראית טרודה במחשבות. מידי פעם ילדים חותכים בריצה את הרחוב השומם ונעלמים כמתנדפים באוויר. איש דת צעיר לבוש בגלימה כחולה חולף על פניה בלי להתייחס אליה. בקו ישר מולה, מתקרב בריצה נער בן גילה ולפני שהוא מגיע אליה חותך לתוך חצר תוך כדי שהוא צועק 'איסוף' ונעלם. מינה עוצרת ומסתכלת על השקט המטריד שעוטף את הרחוב ומיד פותחת בריצה חזרה לכיוון שממנו באה (ברור למינה מה הולך לקרות).

### חוץ/פנים. ביה"ס - בוקר

מינה מגיעה, מתנשפת מריצתה, לבית הספר. שער ביה"ס פתוח לרווחה והשומר לא נמצא בעמדתו. היא חולפת במהירות על פני הכיתות. בדלתות הפתוחות נראים תלמידים צעירים יושבים בשיעור, מנסים להציץ אל מחוץ לדלת על המתרחש, תוך שהמורים מקפידים לשמור על סדר ומבקשים מכולם לרדת מתחת לשולחן... בכיתות הבוגרות יותר שוררת מהומה: בנים קופצים מהחלונות, יוצאים בריצה מהדלתות, נעלמים אל מחוץ לחצר בית הספר, צעקות נשמעות מכל עבר. מינה מפלסת את דרכה בין התלמידות ונכנסת לאחת הכיתות שבתוכה נותרו רק מס בנות. , מבוהלת היא יוצאת חזרה לרחבה ההומה ובין התלמידות היא רואה את צהיי אוחזת בחוזקה בשני אחיה הקטנים (בני 9-10) ומובילה אותם לכיוון חצר האחורית. במהירות, מינה מתקדמת לכיוון צהיי.

מינה (מודאגת)

צהיי, איפה אלי?

צהיי מסתובבת למינה.

צהיי

הואכבר יצא.

צהיי מסמנת עם הראש לכיוון שער היציאה

צהיי

בואי איתי

לרגע מינה נראית מהוססת בין ללכת לכיוון שער היציאה אליו הלך אלי או ללכת אחרי צהיי. אך היא רואה שצהיי זקוקה לעזרה בתנועות עצבניות היא מתקדמת לכיוון צהיי שמוליכה אותם מאחורי חצר ביה"ס.

### חוץ. חצר ביה"ס – יום.

מינה, צהיי ואחיה מגיעים לחצר אחורית ריקה. החצר מגודרת בפחים, חלקם ישנים וחלודים.. מינה מתקרבת לפרצה שבגדר ומציצה דרכה כשהיא רואה שהשטח פנוי, היא מרחיבה את הפריצה, בשקט ובזהירות ונותנת לצהיי ואחיה לעבור מתחת לפריצה.

מינה (בלחש)

אני הולכת לראות מה קורה מקדימה

מינה מתחילה במהירות לצעוד לכיוון היציאה מביה"ס.

### חוץ. רחוב ליד ביה"ס – יום

בתוך אבק כתמתם צועדות מינה בין עשרות תלמידות בנות גילה ומתקדמת לשער ביה"ס כשברקע מתוך מגפון נשמע צרחותיו של מפקד.

מפקד (OS)

מביך אותי להסתכל עליכם מתרוצצים כמו חולדות... אני רוצה לדעת מה אתם מספרים לעצמכם? באמת אני מנסה להבין... מי אתם חושבים שצריך לעשות את העבודה?... **אם** הייתם שואלים את דעתי, אז הייתי אומר את מה שברור כשמש: **אתם** אמורים לבוא, מ-יו-ז-מ-תכם, כן מיוזמתכם. לרצות להתחנן להגן האדמות שלכם! על הבית שלכם! במקום זה...תראו, תעצרו לרגע ותסתכלו על איך שאתם נראים... זוועה! דור של נמושות חסר עתיד וטיפש. כל כך טיפש שצריך להכריח אותו להגן על הבית שהוא חי בו. איפה נשמע דבר כזה?! ...אתם גורמים לי להיות חולה...הכניסה לביה"ס מלאה בתלמידים מתרוצצים בבהלה, בנות נעות בקבוצות צפופות ובעיניים מושפלות, מנסות לעבור את המשאיות שחוסמות את הרחובות. במקביל חיילים גוררים נערים אחדים ומשליכים אותם לתוך המשאיות. מינה מבחינה בשני חיילים עומדים: חייל מבוגר עומד בתנועת היכון כשנשקו תלוי על צווארו ולצידו עומד **רטא**, אחיה הגדול, לבוש במדי משמר אזרחי ובידו הבריאה הוא אוחז באלה. רטא שמבחין במינה צועד לכיוונה ולוחש באוזנה .

רטא (לוחש)

לכי מפה, אלי לא כאן.

מינה מתעלמת מדבריו של רטא ומפלסת את דרכה לכיוון המשאיות ואל הקולות של הנערים הזועקים. מינה עוברת בין ירכתי המשאיות ומחפשת את אלי בין עיניהם הבוערות של נערים אזוקים ומתפרעים באימה. רטא זועם, עוזב את עמדתו והולך אחרי מינה, תוך הפניית מבטים נשנים אל עבר עמדתו. מינה ממשיכה להתקדם אל שתי משאיות אחרונות, חומקת משומרים זועמים. חייל תופש את מינה בחולצתה

מינה

אני איתו

מינה מצביעה על רטא והיא קופצת להציץ אל תוך המשאיות. רטא מתקרב ודוחף את מינה בעזרת האלה שבידו ומרחיק אותה מהמשאיות.

רטא (צועק)

תעופי מפה לפני שאני דופק לך אחת בראש!

מינה (מסמנת עם השפתיים לעברו)

דפוק

רטא מרים את האלה ומנופף באוויר. מינה מתקדמת לכיוון הסמטאות ושם היא נעצרת. ידיה רועדות, היא מחזיקה אותן בניסיון להשתלט על הרעד, דמעות עולות ומציפות את עיניה. מציצה לכיוון עמדת רטא ומנגבת את הדמעות והנזלת מפניה.

מינה

אני שונאת אותך,

**27 A . חוץ סמטאות שונות – יום.**

מינה רצה ותוך כדי היא חולפת על פני שכונות צפופות וסמטאות שונות.

### חוץ. רחוב ליד כנסיה - יום

תוך כדי ריצה חוצות מינה את השביל שמוליך לכנסייה, מבנה אבן מעוגל. ונכנסת לתוך בית הקברות.

### חוץ. בית קברות – יום

מינה חוצה בריצה את בית הקברות. ברקע נשמע בכי של נשים. היא מתקרבת לקבוצה של אבלים בעיצומו של ריקוד אבל: קבוצה של נשים מכל הגילאים, עטופות בשל לבן, עומדות במעגל, מסביב למקוננת שאוחזת בתמונת המת, שרה שיר קינה ומספרת את סיפורו. הנשים שמסביבה מתנענעות בקצב אחיד, ידן האחת פרוסה באוויר, מגיבות בבכי וזעקות לסיפורה של האישה. מינה נעצרת לרגע, מתמקדת בביצוע של המקוננת, שסיפור המוות של יקירה הוא תוכן הקינה, תוך ריקוד, בכי וכאב, מסוגננים להפליא, כאילו מישהו ביים אותה. וממשיכה בדרכה תוך שהיא יורדת מהשביל ועוקפת את האבלים. היא מדלגת בין קברים צפופים, משתדלת לא לדרוך עליהם ויורדת במאמץ רב לתוך ערוץ נחל בדרך תלולה ולא נוחה להליכה.

### חוץ. עץ התאנים - יום

בסיום הירידה מגיעה מינה לעץ תאנים עתיק, שצומח בצמוד לגשר קטן ומתחתיו זורם נחל. היא מתקרבת אל מקום נסתר וישר ניגשת אל מאחורי אחד הסלעים.

מינה

אלי?

מינה עוצרת ומסתכלת מסביב. שקט. היא מטפסת ונעמדת על אחד הסלעים הגבוהים וסוקרת את הסביבה.

מינה

אלי?

**אלי**, יושב בדממה בין ענפיו של עץ התאנים. בידו האחת מחזיק תאנה מחוברת לעץ, נזהר שלא לזוז. הוא צופה במינה שמחפשת אותו, על פניה מסתמנת ראשיתה של פאניקה.

מינה

אלי?!

בתנועה מהירה, קוטף אלי את התאנה, מכוון וזורק חזק על מינה. התאנה פוגעת בחוזקה בראשה. מבוהלת, היא תופסת בידיה בראשה, במקום הפגיעה. אלי צועק לעברה.

אלי

"תאנה"

מינה, מתנשפת, מרימה את הראש תוך כדי שהיא משפשפת את המקום החבול. היא רואה את אלי יושב על העץ.

מינה

איייי יא דפוק, זה כאב

אלי ממשיך להפציץ את מינה בעוד תאנים. היא מתגוננת ביד אחת וביד השניה מתחילה לאסוף תאנים שנפלו על האדמה.

מינה

תפסיק מפגר, אין לי כוח לזה

נו די... אני מזהירה אותך אל תתחיל איתי...בסוף אתה תמיד בוכה, נו די.

אלי

תפסיקי להתבכיין ותלחמי

מינה מתרחקת ממטח התאנים ויורדת לעבר נביעת מים, זורקת את עצמה בעייפות, נשכבת על בטנה, מקרבת את הפה שלה לתוך נביעת מים וגומעת בצימאון. מינה חוזרת לעץ התאנה ונשכבת למרגלותיו כשאבריה פרוסים לצדדים והיא מסתכלת בעייפות על אלי. אלי מחויך מתחיל לטפטף אליה תאנים

אלי

אז מה? את בהריון הא?

מינה

אני לא מאמינה, לילדה הזאת אין רוכסן בפה

אלי

אז עם מי **עשית** את העניין?

מינה מנענעת את הראש בעייפות ועוצמת עיניים. אלי ממשיך לטפטף תאנים עליה. מינה פותחת את העיניים, כאילו נדלק לה הפיוז. היא קמה ומתחילה לזרוק תאנים חזרה על אלי.

מינה

"אני צרעה"... איי, רמאי זה לא נחשב

אחרי כמה רגעים של התקפה לא מאורגנת של השניים, מינה מתחילה להוביל אסטרטגית לחימה מוצלחת. אלי מתחיל להשמיע קולות של תבוסה וכדי להתגונן הוא מטפס גבוה יותר. מינה מרוצה מעצמה. היא צוחקת וממשיכה להקניט את אלי.

מינה

אתה תיפול! חבל שתמות כאן (מחקה את המפקד שידבר במגפון)"עדיף שתלך להילחם על ביתך, אדמתך ... תראה, תעצור לרגע ותסתכל על איך שאתה נראה... זוועה! דור של נמושות...אתה גורם לי להיות חולה... מי אתה חושב שיעשה את המלחמות שלך? מי? אני?..."

אלי מחפש סביבו תאנים נוספות לזרוק על מינה, ולא מוצא. מינה מורידה את האינטנסיביות בהתקפה, מחפשת ברוגע זוויות נוחות לזריקה ופגיעה. היא פוסעת מסביב לעץ ובין סבך הענפים מחפשת נקודה נוחה לפגיעה. כשהיא מוצאת, מכוונת וזורקת ואלי תופס את התאנה שנזרקה וזורק חזרה בחוזקה ופוגע במצחה. מעוצמת המכה מינה מסתחררת ומחליקה אחורה במורד המדרון.

### חוץ. עץ התאנים, מתחת לגשר - יום

תוך כדי צרחה נופלת מינה אחורה ומחליקה במורד המדרון היורד אל הנחל. היא נוחתת על האדמה הרכה ומפסיקה לצרוח, כשהיא רואה קביים קצרים זרוקים לצידה. מרחוק נשמע רק צחוקו המבויש והמבוהל של אלי. מינה מתהפכת על ביטנה ומתקרבת לקביים בזחילה.

אלי (OS)

מינה! את בסדר? באימא שלך, מינה סליחה! לא התכוונתי אני בא...

מינה שכובה על האדמה ובלי לגעת מסתכלת על הקביים היטב.

אלי (OS)

איי' הרגל שלי נתקעה...אני מנסה לרדת מהעץ, את בסדר? מינה תעני!

בתוך צעקותיו של אלי שומעת מינה קולות מוזרים. היא עושה בידיה תנועות של "שקט" לכיוון ממנו נשמע קולו המבוהל של אלי.

אלי (OS)

מינה! את מלחיצה אותי...

תעני כבר!

היא קמה, מתקדמת לכיוון הקול, היא שולחת את ראשה קדימה ומציצה, מתחת לשטח שהם שחקו עליו נפרס מדורן רחב ומתוכו יוצאים שורשיו העבים והסבוכים של עץ תאנה ונפרסים אל תוך הנחל הזורם. ובין השורשים החשופים מינה רואה , תלוי **איש ללא רגליים** (35) לבוש במדי צבא, מבנה גופו מוצק ודחוס. על צווארו כרוך חבל המחובר לשורשים. החייל מתפתל, מושך עצמו מעלה בידיו הנאחזות בשורשי העץ שמעליו ומשחרר את אחיזתו בתנופה חדה. מפיו ואפו של החייל נוזל ריר, מינה צורחת וקופצת לכיוונו.

מינה(צורחת)

אלי!

אלי (OS)

איפה את?! תצאי משם!

מינה (צורחת)

בוא לפה!

החייל מנסה שוב ושוב להגביר את החנק סביב צווארו. המקום בו הוא מנסה לתלות את עצמו קרוב מדי לאדמה וצמוד למדרון - קיר אדמה לחה בצבע בורדו.

בעיניים מבועתות מסמן החייל למינה להתרחק. מינה קופצת על גופו ונתלית עליו, אך החיבוק שלה חונק אותו יותר והחייל משחרר את ידיו לצדדים. מינה מבחינה בעובדה שהאחיזה שלה עוזרת לו להיחנק.

מינה (צורחת)

אלי, אלי, אלי!

מינה עוזבת את גופו של החייל, מתכופפת ונכנסת תחת רגליו הקטועות. היא דוחפת ומרימה אותו כלפי מעלה. לפתע, החייל מנחית אגרוף לפניה, מעומעמת מהמכה היא מחליקה מהבוץ ונופלת. במהלך המאבק, האדמה שמאחורי החייל מתפוררת ונוצרת גומחה קטנה, כמו קבר והחייל נראה כתולעת מתחפרת בתוך האדמה.

אלי מגיע כשהוא צולע ורק נעל אחת לרגליו, מדלג מעל מינה, מרים את החייל כלפי מעלה כפי שמינה עשתה. הוא חומק מאגרופיו, נאבק בכול כוחו להשתלט ולהוריד אותו מהעץ. אלי נאבק לא להחליק בבוץ, כי בכל החלקה הוא חונק את החייל, שמוציא קצף ונלחם בפראות. במקביל, מינה מרימה אבן נחל, מנפצת אותו על סלע. האבן נבקעת לשניים. היא לוקחת חתיכת אבן, מטפסת בין שורשיי העץ, עד שמגיעה לשורש עליו קשור החבל. היא דופקת עם האבן החדה על החבל עד שהחבל נקרע. החייל נופל ואלי עליו.

מינה יורדת בקפיצה, מושכת את אלי אחורה, אך החייל אוחז בחולצתו של אלי ומושך אותו אליו. במכת אגרוף על ידו של החייל, אלי משחרר את עצמו. מינה רועדת, מסתכלת על החייל שמתפתל ומסרב לנשום ולפתע, בעוצמה רבה מטיל את עצמו אחורה ודופק את ראשו באדמה. הוא מפסיק לזוז ונראה כמת. מינה ואלי מבועתים מסתכלים על החייל שלא זע ולא משמיע קול. לאט לאט מתקרבת מינה ומסתכלת על בית החזה של החייל שבקושי רב נראה עולה ויורד. מינה מסמנת לאלי שהחייל נושם. אלי מרים אבן קטנה וזורק על החייל, והחייל לא מגיב.

אלי (לוחש)

בואי נוציא אותו מכאן

מינה (לוחשת)

איך?

אלי (לוחש)

נסחוב אותו ביחד

מינה מסתכלת מסביב, ומסתכלת על הדרך הסבוכה.

מינה (לוחשת)

אם הוא יתעורר?

אלי עוצר רגע חושב, מתקרב לחייל נוגע בידיו, והחייל לא מגיב. הוא מסמן למינה שתתקרב לעזור לו. מינה מתקרבת לחייל ויחד עם אלי אוחזים בחייל בשני הצדדים ומרימים אותו למצב ישיבה. אלי, קצת בחשש, מתקרב לאיש, בוחן אותו ומתיישב לפניו. מינה משחררת את התמיכה בחייל שנופל אחורה.

מינה (לוחשת)

לא רוצה! אם הוא יתעורר על הגב שלך הוא יתלוש לך את הראש.

מינה ואלי מסתכלים על החייל ששוב נופל ונחבט בראשו, אך אינו מגיב.

אלי (לוחש)

מה את רוצה שנעשה איתו?

מינה (לוחשת)

אולי נחכה

אלי (לוחש)

למה? הוא יקום וינסה שוב לתלות את עצמו. עדיף שנרחיק אותו מפה

מינה (לוחשת)

אתה בטוח?

אלי (לוחש)

כן

מינה (לוחשת)

אם תרגיש תזוזה קלה פשוט תזרוק אותו.

מינה דוחפת את החייל למצב ישיבה ומצמידה אותו לגבו של אלי, שיושב בין רגליו הקטועות. כשהם לא מצלחים להחזיק את החייל יציב על גבו של אלי, מוריד אלי את חולצתו וקושר בו את ידיו של האיש צמוד לכתפיים שלו.

מינה (לוחשת)

זה מטומטם מה שאנחנו עושים, הוא יתעורר ויחנוק אותך עם החולצה.

אלי (לוחש)

תחזיקי אותו שלא יחליק לי ותדחפי.

אלי מושך בתנופה חדה את עצמו למצב עמידה, כשבמקביל מינה תומכת בו מאחורה. אלי מייצב את עצמו בקושי רב ומתחיל לעלות לכיוון הגשר. מינה מרימה את הקביים והולכת לצד אלי, תוך שהיא בוחנת את פניו של החייל.

### חוץ. מעל הגשר - יום

כששתי רגליו רועדות מעומס משקלו של החייל עולה אלי במדרון התלול. בידיו הרועדות, הנאחזות בצמחייה, מושך עצמו מעלה ומטפס לעבר הגשר ומינה דוחפת מאחוריו את ישבנו של החייל שלא יחליק. על הגשר עומדים ארבעה ילדים סקרנים בגלאי 6-10,מסתכלים על מינה ואלי עם החייל על הגב, מכוסים בבוץ, ונראים כאילו יצאו מתוך קבר. אלי בעייפות מתיישב על שפת הגשר ונשען אחורה על החייל.

מינה

תעופו מפה מיד!

הילדים שמתקשים לזהות במי מדובר, בוהים על מינה הרועדת.

אחד הילדים

מה קרה לך?

מינה מתקרבת לילד תופשת בחולצתו.

מינה (בקול רועד)

גצ'ו, אתה לוקח את כולם ועף מפה.

הילדים עומדים במקומם, ממשיכים להביט במינה ובמחזה המוזר של אלי והחייל.

מינה (צורחת)

גצ'ו!

**גצ'ו (10)** מסתובב לחברים שלו.

גצ'ו

בואו

הילדים פונים בבת אחת ומתחילים ללכת משם. מינה מסתובבת, מסתכלת על אלי השרוע לאחור, שעון על החייל בקצה שפת הגשר.

מינה

גצ'ו , תחזרו.

הילדים חוזרים לכיוון מינה ומסתכלים בחשש על אלי והחייל.

מינה

היה פה איסוף?

גצ'ו

לא

מינה

לכו לכיוון הבית שלנו ואם אתם רואים מישהו תחזרו להגיד לנו.

אלי

חכי רגע...

אלי, תשוש, מסמן בעיניים עצומות למינה שתיתן לו עוד רגע לנוח. מינה והילדים מתקרבים לאלי ומסתכלים על התמונה המוזרה שנוצרה: שתי דמויות עשויות מבוץ ודבוקות זה לזה. אלי, שעון בין זרועות החייל ללא רגליים, נראה כחנוט בתוכו. מינה מתיישבת ליד אלי ומתחילה לשחרר את הקשירה מסביב לידו של החייל, אך אלי פותח את העיניים ועוצר אותה.

אלי

בואי נמשיך.

מינה

בטוח?

אלי מסמן למינה שתדחוף אותו מאחורה ומושיט את ידו לגצ'ו, שמתקרב מיד בחברת ילד נוסף. השניים מושכים את שתי ידיו ועוזרים לו לעמוד על רגליו. לפתע, כאשר אלי מתרומם, החייל לוקח נשימה ארוכה. אלי מנער את החייל שעל גבו ומוריד אותו בבהלה לרצפה. מינה והילדים תומכים בחייל שלא יתרסק.

מינה (לגצ'ו)

תקרא לסבתא שלי.

גצ'ו מזנק ומתחיל לרוץ לכיוון ביתה של מינה.

החייל מנסה לפתוח את עיניו ולמקד את עצמו, אך אינו מצליח לייצב את ראשו. הוא אוחז בשתי רגליו הקטועות ומתחיל להתפתל מכאב, תוך שהוא מחפש משהו להישען עליו. מינה מתקרבת ומתיישבת בגב מופנה לחייל ונותנת לו להישען עליה. דרך גבה חשה מינה את דפיקות ליבו וקצב הנשימות של החייל.

מעבר זמן

שוואי וסאליטו בעיניים פעורות עומדות ומסתכלות בזעם על החייל. כאילו במעשיו הוא פגע בהן באופן אישי.

סאליטו (לחייל)

בשם האב ורוח הקודש, מה אתה חושב שאתה עושה?!

סאליטו מסתובבת ובעיניים מוצפות דמעות, מושכת את אלי אליה ומחבקת אותו בחוזקה. אלי מתנער ממנה.

אלי

אימא די, אני בסדר.

שוואי כורעת ברך ליד האיש ושמה את ידה על פניו.

שוואי

מה קרה ידיד?

עיניה של סאליטו לא פוסקות להזיל דמעות ואפה נוטף נזלת. היא מנגבת את הדליפה הבלתי פוסקת, ובו בזמן מנקה ב'פרקטיות' את אלי מהבוץ.

סאליטו

איפה מצאתם אותו?!

אלי (לוחש)

למטה.

החייל, עיניו עצומות, נראה עדיין סובל מכאב, מסרב לפקוח את עיניו וממשיך לשבת בעניים עצומות, כשהוא שעון על מינה. שוואי, סאליטו והילדים מסתכלים על החייל בעיקשות וממתינים שיפתח את העיניים.

סאליטו (בכעס מאופק)

החיים לא קלים, אבל כולנו חיים אותם... תראה לי מישהו אחד שמלקק פה דבש.

שוואיי

אתה מסוגל לזוז?

סאליטו לוקחת את הקביים ומקרבת אותם לתוך ידיו.

סאליטו

אתה מחזיק?

ואתה, (פונה לאלי) תשאר שם (להסתתר בנחל)!

בזמן ששוואי וסאליטו מנסות לתמוך ולהקים את החייל, מינה במקום מושבה מאחורי גבו של החייל מסתכלת על אלי שיורד לאט אל תוך ערוץ הנחל.

### חוץ. רחוב- צמוד לגשר - יום

שקט של אמצע יום חם עוטף את האוויר ויצר אווירה של שממה. תהלוכה קטנה של נערה, שתי נשים, חייל ללא רגליים, המדדה על הקביים, וארבעה ילדים מתקדמת לאיטה. מינה צועדת לפני הילדים ומסתכלת קדימה על הבוץ היבש שמתפורר מגופו של החייל עם כל דילוג על הקביים. שוואי וסאליטו צועדות משני צידיו של החייל.

סאליטו

יש לך משפחה?

האיש לא משיב וממשיך לדדות על הקביים. למרות קרבת המקום, השמש הישירה הקופחת על ראשי הצועדים והשקט יוצרים תחושה של צעידה אין סופית. כחלוף זמן, מגיעה התהלוכה לביתה של מינה ונכנסת לתוך החצר. הילדים נשארים לעמוד מחוץ לגדר.

### חוץ. מרפסת של מינה - יום

שוואיי וסאליטו ניגשות לפינת המרפסת, גוררות מיטת קפיץ ממתכת ופותחות אותה במרכז המרפסת. האיש מניח את עצמו בקצה המדרגות המובילות למרפסת ומסתכל בעיניים עייפות על המתרחש.

שוואיי

תעזרו לו לעלות...

מינה וסאליטו ניגשות לאיש, תופסות אותו בזרועותיו ומעלות אותו למרפסת. הן עוזרות לו להתיישב על המיטה הפתוחה. מינה מיד מסתובבת ונכנסת לתוך הבית.

### פנים. בית מינה חדר מזווה- יום.

בטבורו של החדר בור עם נול (מכשיר אריגה) ומסביבו תלויים חוטים, חלקים של אריגים בשלבים שונים של גימור. בפינת החדר שולפת מינה בזריזות שמלה מתוך ארגז בגדים. סאליטו נכנסת לחדר.

סאליטו

איפה הקנקן?

מינה מנסה להצביע איך ידה משותקת ולא מקבלת הוראות.

מינה

שם.

סאליטו, עצבנית וחסרת מנוחה, ניגשת לצדו השני של החדר, שבו ניצב ארון כלים ישן ומסביבו מספר כדי חרס בגדלים שונים ומיני פרטים של מטבח. היא לוקחת קנקן ומוזגת מים מתוך הכד הגדול.

סאליטו (ברוגז)

איך הוא הגיע לתאנה?!

מינה

לא יודעת.

מינה, גופה כמו-משותק, עורפה מופנה לסאליטו, נשארת לעמוד במקום, עד שסאליטו מסיימת למזוג מים ויוצאת. בנשימות עמוקות מנסה מינה לשחרר את גופה שהתקשה ומסרב לקבל פקודות תזוזה. במאמץ רב ובנשימות עמוקות משחררת לאט לאט את שרירי גופה. ברקע נשמעות קריאותיה של שוואי.

שוואי (OS)

מינה

מינה

כבר באה... (בלחש) אני באה

מינה מורידה את שמלתה המלוכלכת בבוץ ונשארת עם בגד גוף בלויי. היא מוזגת מים לתוך גיגית ושוטפת את הבוץ שעל פניה וזרועותיה, תוך שהיא ממלמלת "הכול בסדר, הכול בסדר, הכול בסדר..." מינה מורידה מגופה את בגד הגוף ומנגבת בו את עצמה, לובשת שמלה נקייה, לוקחת נשימה עמוקה ויוצאת.

### פנים. מטבח בית מינה - יום. –חובר לסצנה 35

### חוץ. מרפסת של מינה - יום

מינה יוצאת אל המרפסת , פניה ובגדיה נקיים יחסית. בידיה תנור נפט קטן ופולי קפה טריים על מחבת קלייה. סאליטו עומדת מול החייל שפניו נקיות מבוץ ושלושה פסי צלקות חותכות את קצה הגבה הימנית מסמלות את מוצאו השבטי: טגריי. מולו צלחת אוכל וכוס מים, מונחים על שרפרף.

שוואיי

אתה חייב לאכול, זה יפתח לך את הגרון שחנקת.

מינה מבחינה שהוא מרגיש נבוך ונזוף. (האיש שהעז לבחור- לא לחיות). היא מתיישבת מול מגש קפה, מוזגת קצת מים על המחבת ושוטפת את פולי הקפה.

סאליטו

אתה תהיה בסדר.

סאליטו מרימה את הצלחת מהשרפרף, ומניחה בידו של החייל.

שוואי

יש לי נכד שחזר פצוע מהמלחמה. מהרגע שחטפו אותו, שנתיים לא הייתי אני. בהתחלה כל הזמן התפללתי להתעורר מהסיוט שהייתי שרויה בו, האמנתי שאני חולמת חלום בלהות וכל מה שאני צריכה זה להתעורר... בשלב מסוים התפללתי שאזכה לראות אותו, לא משנה איך, עיוור, נכה... העיקר שאזכה לראות אותו.

מינה, קולה קפה, מסתכלת על החייל השותק ונדמה לה שהמלים שנזרקות לאוויר לא מצליחות לחדור לתודעתו.

שוואי

בסוף התפללתי שאזכה לראות את הגופה שלו. שלא ישאירו אותו זרוק באיזה מדבר. השתגעתי מהמחשבה שהוא זרוק בשום מקום, בלי אף אחד... לא שייך לאף אחד. המחשבה הזאת פשוט הרגה אותי! לא הצלחתי להבין ...

סאליטו

מאיפה אתה?

החייל לא עונה, לוקח ביס קטן אחד ולועס לאט. לרגע ממושך כולם יושבים בשקט, מהורהרים, לקול צליל השפשוף והניקוי של פולי קפה העולה מבין כפות ידיה של מינה.

סאליטו (בקול סדוק)

החיים פה גיהינום, הבשר שלנו שייך לצבועים. לוקחים, טורפים, תולשים וזורקים, וכולנו יודעים את זה. (פונה לשוואי) אבל אנחנו חייבים לנצח את הגיהינום לא?!

סאליטו מסתכלת על שוואי קמה בפתאומיות, מתקדמת לכיוון שער היציאה ויוצאת בטריקה. כולם מופתעים, חסרי תגובה נשארים לשבת במקומם. מינה מוזגת את הקפה לספלים ומגישה לשוואיי ולחייל. אחרי רגע מניחה שוואי את ספל הקפה

שוואי (לחייל)

תסלח לנו רגע

ללא קול, בתנועות פה מוסבות שוואי רומזת למינה לשמור על החייל ויוצאת בעקבות סאליטו. מינה מסתכלת על החייל ונתקפת בהלה- הוא יושב בעיניים עצומות ומלטף את פניו כמי שבוחש את מחשבותיו הבוערות. מינה משאירה את החייל ומתקדמת לאט ובשקט ויוצאת מהשער.

### חוץ. חצר סאליטו ואלי – יום.

מינה נכנסת לתוך החצר הקטנה שמטופחת בפרחים. היא עומדת ליד הדלת, מתלבטת אם להיכנס או לחזור.

סאליטו (OS)

מה את מסתכלת עלי ככה?

שוואי (OS)

 (בלחש) שששש....

סאליטו (OS) (צורחת)

למה? הרי זה בדיוק מה שמצפה גם לילד שלי!

שוואי OS (בקול רך)

בואי עליי,

סאליטו OS (צורחת)

אני כבר לא יכולה עם כל הרוע הזה!

נשמע קול בכי של סאליטו (בתוך חיבוק של שוואי)... מינה מסתובבת וחוזרת על עקבותיה.

### חוץ./ פנים. מרפסת ביתה של מינה – יום

מינה חוזרת לחצר ביתה ומגלה כי החייל אינו נמצא.

**39 A. חוץ. שביל ליד הבית – יום**

היא יוצאת לרחוב ומסתכלת לכול הכיוונים, אך החייל לא נראה באופק.

**39 B. פנים בית מינה- יום.**

מינה חוזרת לביתה ובודקת אם החייל נכנס לתוך הבית, אך הבית ריק.

### חוץ. רחובות -יום

מינה צועדת במהירות תוך שהיא עוקבת אחרי סימני גרירה מהולות דם על שביל העפר, המוביל אל שכונת הפחונים הנמצאת במרחק דקות ספורות מביתה. היא רואה את החייל ללא רגליים מדדה במהירות ויורד לתוך השכונה. במרחק שלא חושף אותה, עוקבת מינה אחרי החייל. לאחר הליכה מאתגרת בתוך רחובות צרים, הם יוצאים לרחוב רחב, גדוש אנשים ובעיקר נשים מבוגרות. לפתע קופא החייל על מקומו כמרגיש בנוכחותה של מינה. מינה נעצרת ורואה את החייל מתמהמה, ובלי להפנות מבט אחורה, הוא מתחיל לזחול אל תוך הרחוב ההומה. בצעדים איטיים עוקבת מינה אחרי החייל, שלאט לאט אוזלים כוחותיו וזחילותיו נהיות כבדות ומגושמות. ידיו משחררות את אחיזת בקביים וננעצות באדמה. הוא דוחף קדימה את גופו הקטוע כנאבק לנשום עוד נשימה. מינה מתיישבת ומסתכלת על החייל, שוכב דומם באמצע הרחוב, בין תנועות רגליהם הצועדות של אנשים בעיקר נשים.

### חוץ. עץ התאנים, מתחת לגשר - ערביים

מתחת לעץ התאנה, שרועה על גבה, מסתכלת מינה על צמרת העץ, שיערה רטוב, פניה עייפות והיא נראית כאלו שאבו את האברים הפנימים שלה.

אלי OS

היית צריכה להמשיך ולעקוב אחריו ולראות איפה הוא גר... היינו קופצים לראות מה קורה איתו.

 בשקט מינה מטה את הראש מעט ובזווית עיניה מסתכלת על אלי, מקולח היושב לצידה ללא חולצה ושוזר חבל מקליפת עץ.

אלי

בואי נחזור הביתה, אני רעב.

מינה (בקול חלול)

עוד רגע...

מינה נשכבת על הצד ומפנה את פניה לאלי. אלי מסתובב ומסתכל לרגע על מינה ונשכב לצידה.

אלי

איך זה שלא הבאת לי לאכול?

מינה שגם היא נראית רעבה מסתכלת על אלי בעיניים עייפות. היא מצמידה את ראשה לחזהו. אלי עוטף אותה בידו וכך נשארים שניהם, מכורבלים אחת בתוך השני, תחת עץ התאנה.

### פנים/חוץ. בי"ס כיתה/מגרש חניה של בי"ס. יום.

בכיתה שוררת דממה מוחלטת. כ-20 תלמידות, בגילאים שונים ישובות פזורות על ספסלים מאורכים ומעתיקות מהלוח. צמוד לחלון האמצעי יושבת מינה ומסתכלת החוצה דרך החלון היא מבחינה בג'יפ צבאי חונה מול המשרדים של בית הספר וכארבעה גברים בלבוש אזרחי מסתובבים בין הכיתות ויוצאים מהן עם קלסרים.

מינה קמה ממקומה ונגשת בזריזות לכיוון המורה שיושבת מתחת ללוח ושקועה בקריאת ספר.

מינה

המורה אני יכולה לקחת ספר?

המורה בלי להרים את העיניים

המורה

סיימת להעתיק?

מינה

כן.

המורה מהנהנת בראשה לאישור. מינה במבט מתוח ניגשת לארון ספרים מאולתר ובזריזות שולפת יומן רישום, שרשום עליו "*משמרת בוקר*". היא מחביאה אותו מתחת לחולצה וחוזרת להתיישב במקומה.

לכיתה נכנסים ארבעת הגברים יחד עם המנהלת.

המורה

המנהלת.

עם הכרזת המורה, מינה וכל התלמידות קמות בבת אחת.

המנהלת

שלום לכולן, שבו בבקשה.

מינה וכול הבנות מתיישבות. המנהלת מתקדם קדימה, אומרת דבר מה למורה, והיא מצביעה על יומן רישום המונח על השולחן. המנהלת בלי לגעת מחווה עם היד לכיוון היומן. אחד הגברים נגש לקחת את היומן ומיד פונה לארון ומתחיל לפשפש.

גבר זר (למורה)

איפה יומן הבוקר?

המורה קמה ממקומה ומדברת תוך שהיא מתקדמת לכיוונו.

המורה

זה צריך להיות שם

דממת מתח בכיתה, מינה, לחוצה, מסתכלת על שני הגברים שעומדים ליד הדלת ובוחנים את התלמידות עד שמבטם מוסת לכיוון המורה, שמנסה לתת הסבר.

המורה (OS)

יתכן והמחנכת לקחה את היומן לביתה... לפעמים אנחנו עושים את זה בשביל לתת ציונים על נוכחות.

מינה משלשלת את היומן שלקח ודוחפת אותו בין השולחן לקיר.

מנהלת

טוב, זה לא באמת משנה, יש לכם את כל הרשימה מהמזכירות.

גבר זר

המזכירה שלך יודעת מי באמת מגיע לבי"ס כל יום?

המנהלת שותקת.

גבר זר

איך קוראים למחנכת?

### חוץ. מרפסת – בוקר.

מינה, עומדת בקצה המרפסת, קורעת את יומן הרישום ומשליכה אותם לתוך קערת גחלים, חתיכות הנייר מתכלות באש. בזווית עיניה מסתכלת בדאגה על רטא שישן בקצה השני של המרפסת וממלמל מתוך השינה. אט – אט מתגברים מלמוליו והופכים לצעקות. מינה ניגשת אליו במהירות.

מינה

רטא! ...רטא! קום.

רטא, פניו מיוזעות, מתעורר בעיניים מבועתות. הוא אוחז את ידו הקטועה ומתחיל להתפתל מכאב על המיטה.

מינה

רוצה שאמשוך לך?

רטא

לא, תעזבי אותי בשקט.

מינה חוזרת לנפנף על הגחלים.

רטא

טוב בואי

רטא נשכב על בטנו, כשידו הקטועה מושטת מחוץ למיטה. מינה מורידה נעל אחת וניגשת אליו. היא מתיישבת על הרצפה, תוקעת את כף רגלה בחלל בית השחי של רטא ובשתי ידיה מתחילה למשוך את ידו הקטועה. רטא נאנח בכאב עד שנדמה כי הכאב נפסק בהדרגה.

רטא

די מספיק.

מינה משחררת את ידו של רטא, שמה את הנעל לרגליה, לוקחת את הגחלים ונכנסת אל הבית.

### פנים. חנות צילום - יום.

מינה עומדת מול צלמת קשישה עם מצלמה השולחת על פניה הבזקים מסנוורים.

שוואי (OS)

למה הם לא עונים...

שוואי עומדת עם שפופרת צמודה לאוזן ליד דלפק.

הצלמת (למינה)

חמודה, מה יש?... תסתכלי לפה, תחייכי קצת

כן... את יודע, יש אנשים שאין להם מושג איך הם נראים בתמונה. אין להם מושג ולא יהיה להם מושג איך הם היו נראים בילדות. תחייכי, מי שמצטלם זוכה לזיכרון נצח.

שוואיי בכעס, מנתקת את הטלפון ומתקדמת אל הצלמת.

שוואיי

לא יכולה לחכות שבוע, אפילו לא יום, את חייב להכין לי אותם היום.

הצלמת פונה לשוואי

הצלמת

עכשיו תורך גברת

שוואי מתקדמת לצלמת. במקביל- לחנות נכנסים שלושה גברים בשנות ה30 שלהם, לבושים במדי צבא, מצחקקים בהתלהבות.

חיילים

שלום... מה קורה "קפטן"?

שוואי

אז תכיני לי להיום?

צלמת

אם את רוצה את יכולה לשלם על כל הפיתוח ואני אדפיס לך היום. (פונה לחיילים) המעטפה שלכם, אתם יכולים להסתכל

הצלמת מצביע על מעטפה שמונחת על הדלפק וחוזרת למצלמתה מינה מתהלכת ומסתכלת על הסטודיו המלא בצילומים של אנשים במגוון מצבים בחיי יום יום וחיילים בשדה קרב מתקופות שונות. ברקע נשמעים קולות התלהבות והקנטות עצמיות של החיילים.

שוואיי

כמה זה עולה?

הצלמת לא מגיבה, ונשארת מרוכזת במלאכתה.

צלמת

שבי ישר, תסתכלי על התמונה הזו, טיפה למעלה, יופי, עכשיו קצת חיוך... מצוין.

שוואיי מרימה ממחטה ומנגבת את עיניה.

צלמת

הכול יעלה 20 בר.

שוואי נרתעת מהמחיר. מינה עומדת ליד הדלפק, מנסה להציץ בתמונות שהחיילים מחזיקים.

צלמת

אני מבינה שזה כן... אני אצלם אותכן עוד תמונות ואגמור את הפילם.

שוואיי נעתרת והיא מצלמת אותה מספר תמונות על מס רקעם שונים. כשהיא מסיים היא פונה אל מינה

צלמת

בואי גם את. זה לוקח פחות משניה ונשאר לנצח, בואי.

שוואי מפנה את מקומה למינה שמתיישבת על הכיסא. הצלמת מצלמת אותה.

הצלמת

תמונה אחרונה, אצלם אתכן ביחד. את תשבי במקומה ואת תעמדי ותחבקי אותה... לא בעצם שתיכן תעמדו אחת ליד השנייה... כן מצוין. תחייכו.

הבזק.

### פנים. בית היווט - בוקר.

בתוך סלון מודרני, מינה ושוואי יושבות צמודות על ספות שמעוצבות בסגנון ערבי. הן מסתכלות בטלוויזיה, שמוצבת במרכז מזנון גבוה, ומשדרת את נאומו המתפאר של ראש הממשלה, מנגסטו היילה מרים  *"אני אוליך את העם ואת חיילינו לניצחון נוסח סטלינגרד"*. מינה מתבוננת על התמונות של היווט, המקשטות את קירות הבית- צילומי סטודיו על רקע נופים שונים. נפתחת דלת מצדו הימני של הסלון ו**עוזרת בית** צעירה כבת 17,נכנסת לסלון. ראשה מכוסה במטפחת ובידיה היא מחזיקה שתי כוסות מים. היא מניחה אותן על השולחן מול שוואי ומינה ונעלמת. מול דלת הכניסה הראשית של הסלון, על כורסה, יושב איש מבוגר לבוש בחליפה אפורה, ומעל החליפה גלימה לבנה. עיניו מכוסות במשקפי טייסים. בין רגליו המפוסקות מונחת משענת עץ ובידו הוא אוחז זנב סוס ששערותיו משמשות לגירוש זבובים. האיש מסתכל החוצה דרך הדלת.

שוואי ומינה שותות את המים שהוגשו להן וממשיכות להסתכל בשקט בטלוויזיה. הטלפון מצלצל. שוואי ומינה מפנות את המבט ומסתכלות בציפייה לעבר הדלת הימנית. הטלפון ממשיך לצלצל, אך הבחורה לא יוצאת. מינה ושוואי נראות במתח שמא הצלצול ייפסק והן יפספסו את השיחה שהן ממתינות לה. מינה מסמנת לשוואי לגשת ושוואי נשברת ומתקדמת לעבר הטלפון, אך לפתע עוזרת הבית יוצאת ומזנקת על הטלפון.

ע. בית (מבטא כפרי)

הלו... שלום גברתי... לא. הייתי בשירותים...

לא... עוד לא... כן... כן... הנה נראה לי שהוא מנסה להתקשר

עוזרת הבית מחזירה את השפופרת למקום ומיד הטלפון מצלצל שוב.

שוואי שנראית לחוצה, מסמנת לעוזרת הבית שתענה כבר. העוזרת מרימה את השפופרת.

ע. בית (מבטא כפרי)

הלו... שלום... כן. זה בשבילכן.

עוזרת הבית מושיטה את השפופרת לשוואי. שוואי מסמנת לעוזרת להנמיך את הטלוויזיה והעוזרת ניגשת לטלוויזיה, מנמיכה.

שוואי

ברהנו...

שוואי נראית מאוכזבת למשמע הקול בצד השני, בעיניים עצומות היא מתיישבת, ומחזיקה חזק את השפופרת.

שוואי

אנחנו בסדר. מה שלומך?

 נראה שלשוואי קשה לשמוע את הדיבור, הרך ומהוסס (אך לא ברור) בצד השני של הקו.

שוואי (בקול מאופק)

פשוט...אם ידעת שיש בעיה עם סאליטו והבן שלה למה לא אמרת?... אני לא מצליחה להבין את ההתנהגות שלך...

נשמע מתוך השפופרת שצף קצף של מילים מתפרצות בכעס, שוואי לוקחת נשימה ארוכה ומשחילה מילים מקוטעות

שוואי (באיפוק)

לא... יצא דבר כזה מהפה שלי... אתם הילדים שלי, ברור שאני מתגעגעת אליכם.

כשאברש לא מפסיקה, שוואי מרחיקה את החלק העליון של השפופרת מאוזנה. ברקע נשמעת צפירה של אוטו והאיש עם המשקפיים קם ממקומו ויוצא החוצה.

בלי לקרב את השפופרת לאוזנה שוואי מדברת אל תוך פומית הדיבור.

שוואי

טוב, אני לא רוצה לריב איתך... טמרט שם?...

שוואי ממתינה רגע שאברש תפסיק לדבר.

שוואי

אני זקוקה לכסף באופן מידי.

משתרר שקט. שוואי מחזירה את השפופרת לאוזנה, וידיה נעות על כבל הטלפון בחוסר נוחות.

שוואי

תגידי גם לאחים שלך... אני לא יכולה לדבר על זה... תפסיקי עם זה!... אני רק מבקשת ממך, אם את לא רוצה זה בסדר רק תעבירי את ההודעה שלי לאחים שלך... (בכעס)האם אי פעם אני בקשתי ממך כסף?! ... 4000 (למינה) בואי

מינה מנפנפת עם היד 'לא', שהיא לא רוצה לדבר. האיש עם משקפי טייסים נכנס עם תיק לבית ונעלם לחדר נוסף.

שוואי

קומי ודברי עם אימא שלך.

מינה קמה נגשת לטלפון, לוקחת את השפופרת משוואי

מינה

הלו...

אברש (OS)

מינה?

מינה

כן

אברש (OS)

מה שלומך, אהבה שלי?

מינה

בסדר.

אברש (OS)

תספרי לי איך את.

מינה

בסדר.

נשמע קולה של אברש נרעד ונחנק מדמעות

אברש (OS) מתרגשת

בקרוב מאוד נפגש.

מינה

בסדר.

שוואי

מה זה?! דברי עם אימא שלך כמו שצריך.

אברש (OS) חנוקה מדמעות

את...

אברש עוצרת את עצמה. שקט.

אברש (OS) חנוקה מדמעות

רטא שומר עליך?

מינה

לא יודעת.

אברש (OS)

צוחקת

"לא יודעת"

בלחיצת אצבע מוסוות מינה מנתקת את הטלפון.

מינה

כן, ביי.

מינה מושיטה את השפופרת לשוואי

שוואי

הלו, הלו... הלו? התנתק...

שוואי מחזירה את השפופרת למקום והבית הופך לשקט דומם. עוזרת הבית נכנסת לסלון ופונה לשוואי ומינה, שעדיין עומדות ולוטשות עיניים על הטלפון

ע. בית

סיימתן?

שוואי

השיחה התנתקה, אני רוצה לחכות רגע, אולי היא תתקשר שוב...(פאוזה) בעצם, אם היא תתקשר שוב, תגידי לה שהלכנו.

ע.בית

בסדר.

שוואי

ואיפה שמת את התמונות?

העוזרת בית מוציא מכיסה נרתיק עם תמונות פספורט ומראה לשוואי

שוואי (בכעס)

שמי במקום שלא תהרסי אותם

ע. בית

הגברת חוזרת עוד מעט... ואני אתן לה

 שוואי בפרצוף לא מרוצה מחווה שלום חפיף, ויוצאת מהבית עם מינה.

### פנים. בית אלי וסאליטו -בוקר

עם ספר מונח על הברכיים, יושבת מינה על שרפרף נמוך ומסתכלת על סאליטו העומדת במרכז החדר. היא יוצקת מים חמים לתוך גיגית גדולה, שעומדת באמצע החדר, מוסיפה מים קרים ובודקת את הטמפ' בקצות האצבעות. סאליטו פושטת את הבד, מתיישבת בתוך גיגית, תוך כדי שהיא פולטת קולות של עונג. היא מצביעה לכיוון הסבון. מינה קמה, מביאה סבון קשה, שמה בידיה של סאליטו, וחוזרת להתיישב.

סאליטו

בואי תשפשפי לי את הגב...

מינה קמה, ניגשת לסאליטו, מכניסה את היד לגיגית, מחממת את היד ומתחילה לשפשף את הגב של סאליטו.

סאליטו

 חלמתי.

### פנים/חוץ . בית מינה/מדבר מלח – יום.

סאליטו

חלמתי עלייך חלום שחרית נורא. את עומדת ומקלפת את העיתונים מהקירות של הבית שלכם. אני מנסה לומר לך משהו, אבל אני אומרת משהו שאני לא מתכוונת אליו. אני רוצה להגיד לך תתלבשי ומה שיוצא לי מהפה זה- תמלאי את הכד בשמן. אלי, כמו שהוא היה קטן, בן חמש. זה גיל שמאוד אהבתי אותו, יושב במרכז החדר על כורסה של שוואיי ומסתכל עלייך. אני חוזרת ואומרת אותו משפט 'תמלאי את הכד בשמן'. בשלב מסוים אלי קם מהכורסה ויוצא לכיוון החדר השני ונעלם.

אני מתחילה לשמוע אותו בתוך הראש שלי אומר לי, בקול המתוק שלו "אל תסתכלי", בול אותו הקול כמו שהוא היה קטן... אני מתקדמת לחדר השני ופותחת את הדלת,

48A. חוץ. מדבר - יום.

 אני יוצאת אל מדבר שומם. אני עושה צעד אחד קדימה ורואה את אלי שוכב על פניו, בצורה לא טובה... וכל הזמן אני ממשיכה לשמוע אותו אומר לי: "אל תסתכלי".

אני בקושי מצליחה להזיז את הרגליים הנעוצות שלי במלח... מתחילה לזחול וכשאני מגיעה אליו אני רואה שכל הצוואר שלו מרוטש ....מלא דם.

מינה יושבת על כורסה ומסתכלת על סאליטו שיושבת בתוך גיגית ובוהה במים.

### חוץ. עץ התאנים, מתחת לגשר - יום.

מינה מהוססת ומפוחדת יורדת במורד המדרון היורד אל הנחל. היא חולפת על פני המקום שמצאה בו את הקביים ומתקדמת לכיוון שבו מצאה את החייל. במרחק לא גדול היא עומדת ומסתכלת בחרדה על השורשים החשופים של עץ התאנה המשתפלים על גבי המדרון הנגוס - שקע המעיד על זירתה מאבק האלים עם החייל ללא רגליים. מינה מבחינה בחתיכת גומי רחבה שמשמשת לקטועי רגליים כדי לרפד את עורם בעת זחילה. היא מתיישבת מול השקע ומכריחה את עצמה להסתכל לתוך השקע בתקווה לשחרר את הפחד שלה, עד שלפתע נשמע רחש של עלים מתוך השקע שמקפיצה את מינה בבהלה בלתי נשלטת וגורמת לה לרוץ חזרה במעלה המדרון.

מינה

אלי בוא!

### חוץ. עץ התאנים - יום

אלי עומד במעלה המדרון וצוחק על מינה שמשתוללת ורצה מפחד

אלי

זה בא מאחוריך...

מינה צורחת בהיסטריה ורצה לכיוון אלי.

מינה

תפסיק עם זה!

מינה מגיעה מתנשפת לאלי.

מינה

בחיים אני לא יורדת יותר לשם.

אלי ממשיך להתגלגל מצחוק.

אלי (צוחק)

את היית צריכה לראות את עצמך.

הלכת לשחרר פחד בגומחה ואת יושבת שם ובולעת את הפחד.

מינה

תסתום.

מינה, שעדיין נראית אחוזת אימה, מתקדמת לכיוון עץ התאנה ומטפסת עליו.

מינה

לא יורדת למטה!

אלי מטפס על העץ תוך כדי מונולוג.

אלי

את לא מבינה שקרה פה דבר טוב. אנחנו עזרנו לו **לא** לסבול.

תחשבי איזה מזל יש לו, אם לא היינו פה? המקום הזה היה הגיהינום בשבילו...דבר ראשון הוא לא היה מצליח להתאבד, כי כל השיטה שלו הייתה דפוקה. הוא היה קרוב מידי למדרון, הוא לא היה ממש באוויר והוא היה סובל פה עד טירוף... זה נראה לי נורא ואיום... כן, אולי הוא היה מצליח למות בסוף, אבל זה היה אחרי סבל נוראי... ולא נראה לי שהוא דמיין את המוות שלו ככה. את יודעת, גם איך שהוא קשר את החבל לצוואר שלו... גם אם הוא רצה להתחרט, להבין שזה לא הולך, לא היה לו שום סיכוי להצליח לשחרר את עצמו... הוא היה פשוט נדפק במוות ארוך ומר

מינה מסתכלת בפליאה על אלי.

אלי

כאן, זה גן עדן ולא גיהינום.

מינה

אתה חמודון.

אלי

אימא שלך 'חמודון'.

אלי, מחויך, מתיישב על הענף לצד מינה ושניהם מסתכלים על הנוף.

### פנים/חוץ. בית קפה מעופש/חזית בית הקפה. שעת הדמדומים לפני הזריחה.

לאורך מרפסת של חנויות סגורות, פוסעת מינה מאחורי שוואי, כשהיא מתבוננת על עשרות קבצני רחוב, מבוגרים וילדים, ששוכבים על הרצפה, מכורבלים בתוך עצמם, מנסים להתגונן מפני הקור. מינה ושוואי עטופות בגלימה לבנה חולפות על פני הגופות הישנים. מינה עוקבת אחרי שוואי שנכנסת לתוך בית קפה.

בתוך בית קפה מעופש שוואי ומינה מתיישבות בשולחן הכי צמוד לחלון שמשקיף על תחנות אוטובוסים. מלצרית צעירה בעיניים ישנוניות, מחויכת, ניגשת אליהן עם קנקן ושתי כוסות ביד– לפי המבטים ברור שהמלצרית ושוואי מכירות זו את זו.

שוואי

מה קרה, לא ישנת?

מלצרית

אין לי מזל כזה...

תוך כדי פיהוק, בנונשלנטיות, מוזגת המלצרית תה לתוך שתי כוסות. היא מסתכלת על מינה.

מלצרית

מי זאת?

שוואי משיבה בלי להפנות מבט למלצרית ותוך כדי שהיא מסתכלת מעבר לחלון.

שוואי

הנכדה שלי. למה כל כך שקט היום?

המלצרית מגלגלת עיניים ומתקדמת חזרה לכיוון הדלפק. מינה במבט מלא סקרנות עוקבת אחרי המלצרית והתנועות הישנוניות שלה.

מלצרית

גם העבדים צריכים מעט שעות שינה.

שוואי

עבדים? כל הבטלנים של הארץ שוכבים פה...

מלצרית

אני הולכת לשטוף פנים, אל תתנו לאף אחד להיכנס.

מינה מהנהנת ומחייכת למלצרית. שוואי יושבת ומסתכלת על האוטובוסים שנכנסים ויוצאים.

מעבר זמן.

המלצרית לבושה בסינר מנקה את הדלפק ולאט לאט בית הקפה מתמלא בסוחרות ונוסעות, שנכנסות ויוצאות. מינה לוקחת לגימה מהתה שמונח לפניה, שוואי מבחינה בגברת היווט דרך החלון, מטופחת, מלווה בכמה בריונים.

שוואי ומינה צופות במה שמתרחש מחוץ לבית הקפה. עשרות סוחרות מתגודדות מסביב לאוטובוס מלא באנשים שדלתותיו סגורות. הבריונים של היווט מפלסים עבורה את הדרך ומאפשרים לה לעלות על האוטובוס.

שוואי

אנשים נדחפים לעזוב את כל מה שבנו, כדי להיטרף ע"י נבלות ונוכלים.

שוואי, פותחת את הארנק וסופרת פרוטות. היא מסמנת למלצרית לגשת.

שוואי

נוכלת שטוענת שהיא עוזרת לבני העם שלה.....תראי איך היא עושה את זה מסודר, לא נותנת לאף אחד להתקרב וגם אף אחד לא מפריע לה. אפילו לא השוטר.

המלצרית ניגשת לשולחן, אוספת את הפרוטות ומסתכלת על מינה.

מלצרית

זהו? אתן משאירות אותי פה לבד בין כל הבטלנים?

שוואי ומינה רואות את היווט יורדת מהאוטובוס, כשבידה תיק מלא בחפצים שנלקחו מהאנשים שבאוטובוס.

מינה מחייכת במבוכה, מרימה את היד, עושה ביי למלצרית ויוצאת אחרי שוואי.

### פנים. אוטו. יום

בתוך אוטו דחוס, מינה יושבת במושב אחורי, דחוקה בין שלוש בריונים שתקנים ומלאי מתח. שוואי יושבת במושב הקדמי, אוחזת בחוזקה בידית הדלת ולצדה היווט שנוהגת במהירות אל תוך סמטאות צדדיות. מפני כולם ניבט מבט מתוח.

היווט

שימו לב.

הבחורים מבחינים בשוטרי סיור החוצים את הרחוב ושלושת הבריונים מתכופפים ונדחקים מתחת לרגלה של מינה, הנאלצת בחוסר נעימות להתיישב מעל אחד מהם.

מינה נבוכה מתנוחת הנסיעה שלה ומתאמצת לשדר "קוליות". אחרי נסיעה קצרה עוצרת היווט את האוטו בצד רחוב צר המוביל לסמטה. היא פותחת את הארנק, מוציאה שטרות ומחלקת בין הבחורים שיוצאים מיד מהרכב ונעלמים בריצה לתוך הסמטה. היווט מסתכלת בדאגהעל הבחורים לרגע , מתניעה את האוטו ונוסעת. היא מרימה את הראש ומסתכלת על מינה דרך המראה.

היווט

 את בסדר שם?

מינה מהנהנת.

**שוואי**

את לא פוחדת מהם?

היווט

מהבחורים?... מה פתאום? דבר ראשון הם מרוויחים אצלי טוב ודבר שני הם יודעים שאני אוכלת ראשים...

היווט מרוצה מעצמה, צוחקת. היא יוצאת מהרחובות הקטנים אל הכביש הראשי ומפלסת את רכבה בין מכוניות העומדות בפקק.

שוואי

בכול זאת...

היווט (בהיסוס)

בכול זאת הם יכולים להיום גם מקסימים

שוואי מוציאה מתוך התיק שלה מעטפה ומושיטה להיווט.

היווט מסתכלת על שוואי במבט משועשע, בלי לקחת את המעטפה.

היווט

את מצחיקה אותי, כמה אנרגיות את מבזבזת על השכנה שלך בזמן שהילדים שלך שם עושים שמיניות כדי להטיס אותך.

שוואי

קחי... תקבלי עוד בהמשך.

היווט לוקחת את המעטפה, ומניחה אותו מתחת למושב שלה..

היווט

למשפחה הזו יש סיפור מאוד עצוב אבל הם אנשים מאוד נעימים... אני אומרת לך, יש לך מזל גדול... הם הגיעו לעיר בשבוע שעבר... ומה שקרה זה שהם איבדו בדרך לפה את הבן שלהם שהיה בערך בגיל של אלי... את יכולה לדמיין כמה שזה לא היה פשוט ממשפחה במצב כזה לבקש דבר כזה .... הא... אבל אני בקשתי מהם לקחת את אלי תחת חסותם בשמו של בנם... והם מסכימים בתנאי שאני יעלה אותם על הטיסה הקרובה... לא פשוט, אבל אני מוכנה לבדוק את האופציה, להם כמובן אמרתי שאין בעיה...

שוואי

מה עם סאליטו?!

היווט

בהמשך יכול להיות שנמצא גם בשבילה.

מינה מסתכלת ועוקבת אחרי התגובות של שוואי למשמע החדשות, באגרוף קפוץ בפנים חתומות שוואי מסתכלת על היווט הנוהגת ומידי פעם מציצה לכיוונה,

היווט

להטיס את אלי, זה לא הדבר הכי חשוב בתוך הסיפור שלך?

מינה ממשיכה להסתכל על שוואי שלא עונה ומבטה הטרוד נודד מחוץ לחלון הרכב. היווט מגלגלת את העיניים בעייפות, ומתחילה לדבר לאט כשהיא מדגישה כל מילה.

 היווט (מדגישה)

בכול אופן אני נוסעת **לגונדר** לכמה ימים ובינתיים אני רוצה שאת תטפלי במה שצריך... את תפגשי את המשפחה עכשיו...

למה הפנים היפות שלך נפולות?...

את לא סומכת עליי, הא?... למרות שאני גיבורה אמיתית?

היווט פונה לכביש חצץ בתוך שכונה צפופה.

היווט

כבר מחר תביאי את אלי, תעשי להם היכרות וכשאני אחזור אהפוך אותם למשפחה.

שוואי

איך קוראים להם ומאיפה הם?

היווט

קפיאלו צ'אנה, הם מווגרה... הם לא רוצים כלום וכמובן אל תעזי דבר איתם על מה שקורה בינינו.. כסף וכל הקשקושים.

הייוט חונה את האוטו, ותוך כדי שהיא מדברת מתחת למושבה היא שולפת אקדח קטן ואת המעטפת כסף ששוואי נתנה לה, שמה בתיק.

היווט

הם אנשים טובים. מבחינתם זה מה שהאל רוצה.

מה שנקרא מזל לאלי שלכן...

### פנים. בית משפחת קפיאלו. יום.

מינה נכנסת לתוך בית קטן ואפלולי בעקבות שוואי והיווט. בתוך הבית יושבים כשבעה בני משפחה לבושים בשחור (אבלים), אוכלים ארוחה.

היווט

שבו, שבו, תמשיכו לאכול לא רוצים להפריע לכם...

אם המשפחה

בואו, הגעתם בזמן טוב.

אב המשפחה נעמד, מושיט את ידו לשוואי ונושק לה על שתי כתפיה מספר פעמים. הוא מסתכל על מינה.

אב המשפחה

חשבתי שדיברנו על נער.

היווט

נכון, זאת הנכדה שלה.

האב לופת את פניה של מינה בידיו, תוך שהוא סוקר את גופה ואומד את שדיה במבטו. מינה שחשה באי נוחות מנסה לייצר לעצמה מרחב מהאיש שנצמד אליה ומנשק אותה על הלחיים בחוזקה. אשת המשפחה מבחינה בהתנהגות בעלה, ומזמינה את כולם לשבת לאכול.

אם משפחה

תצטרפו אלינו בבקשה.

היווט

אני אשמח לאכול אתכם...

שוואי

אכלנו כבר, תודה.

מינה שעוד חשה את אחיזת האיש על לחייה, מביטה בבנותיו, המסתכלות עליה בחוסר חיבה. בני המשפחה מתיישבים חזרה. הם אוכלים במשותף סביב שני מגשים גדולים, צמודים אחד לשני בצפיפות. שוואי ומינה מתיישבות בפינה צדדית.

אב משפחה

שוואי באיו מדבהרק... את, זאת שנעלמה?

משתרר שקט בחדר. המבט של שוואי נהיה דרוך. נראה שהזיהוי החד של האיש מעורר בה אי נוחות. היא לא אומרת דבר . מינה משתדלת לא להביט בבני המשפחה שגם הם מעוררים בה אי נוחות: עיניו העכורות של אבי המשפחה, בנותיו ואשתו המשדרים חוסר חיבה, כאילו כל המצב נכפה עליהם.

אב המשפחה

אדם שחי, לא לגמרי נעלם... סבא שלך הוא היה הרב של הכפר שלי, אני זוכר אותו מאוד טוב.

שוואי בחיוך מאולץ, מנסה להחליף נושא.

שוואי

כן... אני לא יודעת מה היווט סיפרה לכם, חשוב לי שתדעו שהנער הוא כמו בני מבשרי, הוא ילד טוב ומנומס, הוא לא יהיה בשום צורה נטל עליכם וברגע שכולנו נגיע לישראל, הוא יעבור לגור אתנו.

אב משפחה

איזה נטל כבר יכול להיות ילד אחד נוסף?... זה שום דבר. את כמו בת משפחה והעיקר שנגיע לשם.

היווט

בטח שתגיעו לשם.

אב משפחה

את הילד שלנו לא נוכל להחזיר ואם האל יאפשר וזה יקרה ואנחנו לא נסחוב אותו על הגב שלנו, אז לא רואים שום בעיה כאן.

מינה, במבטים קצרים מתחילה לבחון את הבנות היפות של האיש.

שוואי

מה בדיוק קרה לבן שלכם?

אב משפחה (בעצב)

איייי...הוא טבע בדרך לפה. עצרנו באגם "הייק". הוא הלך עם אחיותיו להתרחץ והם החזירו אותו מת... כנראה שאלוהים לא רצה שייצא מאתיופיה... יתכן הוא קורבן העזיבה שלנו...

היווט

זה נורא ואיום מה שקרה, אבל רק אל תדברו על זה עם אף אחד... הלשנה פה, זו תעסוקה מרכזית, ובעיקר תזכרו שאתם לא מכירים אחד את השני, חשוב שלא יקשרו ביניכם ושאף אחד לא ידע על זה. מחר שוואי תביא את הנער... בשביל שכולכם תכירו אותו, כשאני אחזור נתחיל הכול.

שוואי

על מה שאתם הולכים לעשות רק האל יכול להחזיר לכם כגודל המעשה!

אם המשפחה

כמה זמן את באדיס אבבה?

שוואי

17 שנים

אם המשפחה

חזרת לבקר מאז ?

מינה מסתכלת על שוואי, שבאי נוחות מנענעת את הראש לשלילה ומחליפה שוב נושא.

שוואי

איך בעלי הבית? הם טובים אליכם?

אם המשפחה

הם בסדר.

שוואי

יופי.

אם המשפחה

אז גם לא ראית את הילדים שלך?

שוואי

לא.

היווט

הילדים שלה חיים עכשיו בישראל .

אב משפחה

חצו דרך סודן?

שוואי

כן... אם האל ירצה אני אראה אותם בקרוב.

אם המשפחה

זאת הנכדה שלך?

שוואי

כן ויש לה גם אח גדול... הם ילדים טובים, גידלו את עצמם די יפה.

שוואי מלטפת את ראשה של מינה בחיבה.

### פנים. בית אלי וסאליטו – ערב.

בסלון הבית של סאליטו יושבים בשורה: אלי, מינה, שוואי ורטא ומסתכלים בציפייה על סאליטו שמתהלכת הלוך וחזור בתוך הסלון הקטן שלה, המילים עומדות לה על קצה הלשון. מידי פעם מציצה מינה על אלי שממתין בצפייה לדבריה של אימו ונראה כי מיליון מחשבות בשנייה דוהרות בראשו. סאליטו מסתובבת לאלי .

סאליטו

סליחה חמוד שלי.

אלי וכולם ממשיכם להסתכל עליה נאבקת במה היא רוצה להגיד. רטא מרמז לשוואי שתעזור לה. שוואי מסמנת שלא. כעבור זמן, בקול סדוק, פוצחת סאליטו במונולוג לחוץ ומפוזר.

סאליטו (בקול סדוק)

כרגע כל התוכניות שהיו לנו השתנו

אלי

אני לא נוסע לכפר!

סאליטו

מתוק שלי, לא לכפר...

אלי (בצעקה)

מה את רוצה? תדברי כבר!

סאליטו

זה... אני מוכנה להפסיד אותך לארץ אחרת, לדת אחרת, אבל לא למלחמה!

מינה מתכווצת לתוך עצמה, יושבת לצד משפחתה, בעיניים מושפלות מציצה לכיוון אלי שנלחם בדמעות כעס, שמאיימות לפרוץ מול כולם.

סאליטו

תסתכל עלי... גם לי זה לא קל, אבל אין לנו ברירה. יש משפחה שהסכימה לקחת אותך ובסוף אתה תהיה איתם. (לרגע, מפנה את הראש לכיוון שוואי) הם, המשפחה שלנו. אתה תהיה בסדר. כרגיל (עם חיוך מאולץ) שוואי תטפל בך.

אלי

אימא...

סאליטו

זה קצת מסובך. אני בינתיים אשאר כאן עד ששוואי תגיע לישראל ושם עם הילדים שלה יסדרו לי טיסה ונהיה ביחד...

אלי

מתי? ...כמה זמן?

סאליטו, חסרת תשובה שותקת. אלי קם במהירות ויוצא החוצה. רטא קם במטרה ללכת בעקבותיו.

סאליטו

תן לו...

רטא מתיישב חזרה, סאליטו בעיניים אדומות וחיוך מאולץ ממשיכה.

סאליטו

טוב, נשמע כאילו הכול טרגי, אבל זה לא נכון, קרה היום משהו טוב, על זה צריך להגיד תודה לאלוהים ולשתות בירה.

בתוך אווירה מדוכדכת למדי, מינה מסתכלת על דלת הכניסה ומחכה שאלי יחזור. סאליטו בעיניים עצובות וחיוך מאולץ מוזגת בירה ביתית מקנקן לתוך כוסותיהם של שוואי ורטא ומגישה למינה כוס מלאה בבירה.

סאליטו

בלי עין הרע (לחיים).

### חוץ. יער –יום.

בתוך אווירה מתוחה אלי חוטב בגזע עץ גדוע. במרחק לא גדול, מינה עומדת מתנשפת ומזיע. פניה נראות כמו אחרי פעילות מאומצת.

מינה

נו עזוב, אתה צריך ללכת אני אמשיך..

אלי

היא תהיה פה לבד.

מינה

היא תתחרפן אם אתה תישאר פה

במכה חזקה אלי תוקע את הגרזן בעץ ומנגב את הזעה מפניו .

מינה

תעשה רושם טוב, טוב?

אלי בלי להגיב מתרחק ויוצא מהיער.

### חוץ. חצר ביתה של מינה- יום.

בתנועות זריזות מינה רוכנת מעל גיגית ממתכת ומכבסת בידה ערמה של בגדים.

שער הכניסה נפתח בפתאומיות ורטא נכנס לחצר כשהוא אוחז בידו הקטועה, מינה עוצרת את הכיבוס ועוקבת בדאגה אחרי הפעולות של רטא. שניגש למרפסת, מוציא תיק מתחת למיטתו ונכנס לבית.

רטא צועק (OS)

כוס אמק, איפה יש פה מגבת?

 מינה מסתכלת על ערמת הכביסה שלה ומתוכה שולפת מגבת.

מינה

בוא, זה פה.

רטא יוצא מתוך הבית, מינה זורקת לו את המגבת הוא מכניס לתיק

רטא

אני הולך למעיינות החמים...

רטא שנראה סובל מכאב ביד יוצא מהשער.

מעבר זמן:

 **57A. חוץ. חצר בית של מינה- יום.**

מינה תולה כביסה על חבל כביסה שחוצה את החצר. לפתע נשמעת דפיקה בשער.

כשמינה פותחת את השער, נגלות שתי צעירות כבנות 20, מאובקות, ונראות כאילו עומדות להתעלף מרוב חום ומאמץ.

מינה

כן?

צעירה א', תוך כדי שהיא מתנדנדת בהגזמה כמדגימה את הסבל הנוראי שלה.

צעירה א

אני גוססת, אפשר מים?

במבט חשדני בוחנת מינה את שתי הנערות, שאחת מהן נושאת מחברת גדולה (יומן רישום), ולפני שהיא מספיקה לענות מתפרצת צעירה א' לתוך החצר ועולה ישר למרפסת ונשכבת על המיטה של רטא. צעירה ב', שגם היא כמו מינה נראית מופתעת מההתנהגות של חברתה צועקת.

צעירה ב'

טגסט!... (פונה למינה) ההורים בבית?

מינה מנענעת את הראש לשלילה. מיד, גם צעירה ב' עוברת את מינה ונשכבת על המרפסת.

טגסט (בקול עייף/מתפנק)

ההורים בבית?

צעירה ב'

לא. (פונה למינה) תביאי לנו בבקשה מים.

בהבעה המומה מתקדמת מינה לכיוון גיגית המים שעומדת בחצר, מוזגת מים לקנקן פלסטיק ומגישה לצעירה ב'. הצעירה לוגמת את המים בצימאון ומעבירה לחברתה טגסט. טגסט לוקחת שלוק ובפרעות מיד היא יורקת

טגסט

איכס, יש לזה טעם של סבון!... (מתרוממת ומסתכלת מסביב) נתת לנו מים של כביסה?

מינה

 זה נקי

טגסט קמה מהמיטה, נגשת לגיגית, שופכת את המים על הרצפה ומוזגת מחדש ושותה עד הסוף.

טגסט

איכס, איכס איכס...

זורקת את הקנקן לתוך הגיגית, תוך כדי שהיא מתקדמת למרפסת, מתמתחת ומוחאת כף.

טגסט

קדימה לעבודה!

היא לוקחת את היומן מצעירה ב', מתיישבת לצידה ופותחת אותו לאמצע. מינה מסתכלת על היומן שרשום עליו "מפקד אוכלוסין".

טגסט (למינה)

איך קוראים בכלל למקום הזה?

מינה

מה אתן רוצות?

טגסט (לצעירה ב')

קומי, סרטטי קווים...

פונה למינה

טגסט

יש למקום הזה שם?

מינה לא עונה וממתינה לתשובה, צעירה ב' אוספת את עצמה, מתיישבת, מוציאה מתוך תיקה עט וסרגל ומתחילה לשרטט קווים על היומן. טגסט קמה ומתקרבת למינה, מנסה ללטף את ראשה, אך מינה נרתעת לאחור. טגסט מושיטה יד למינה, תוך כדי דיבור (מינה לוחצת את ידה)

טגסט (מדקלמת)

נעים מאוד, אני טגסט וזאת אלמנש. אנחנו מהעירייה, עושות מפקד אוכלוסין, כלומר,

רשימה מסודרת של כל התושבים... וכל המאמץ הזה נועד כדי שהיושב ראש יוכל לעזור לכל האזרחים שלו... את מבינה שאי אפשר לעזור בלי לדעת למי...

מינה מסתכלת באי נוחות על טגסט שעומדת קרוב אליה ועוד אוחזת בידה.

טגסט

קוראים למקום הזה שולה (תאנה), נכון?

מינה משחרת את ידה ומהנהנת "כן".

טגסט

אוקי. (פונה לצעירה ב') תרשמי שולה. (חוזרת למינה) כמה אתם בבית?

מינה

את צריכה לדבר עם ההורים שלי

טגסט

הם בבית?

מינה

לא

טגסט

אז מה את רוצה שאני יעשה?

טגסט לרגע קט מסתכלת בפנים רציניות על מינה ואז מתפקעת מצחוק

טגסט (צוחקת)

אם אני אצטרך לחזור לחור הזה... זה מאוד יעצבן אותי!

מינה עוקבת אחרי מבטה של טגסט שמסתכלת מסביב- בפינה הרחוקה של המרפסת מונחים החפצים של רטא, ביניהם חולצת משמר האזרחי. מתחת למיטה מבצבצים זוג נעליים גבריות ומגף צבאי ישן.

טגסט

מי ישן פה?

מינה שנראה כי זעם עצום משתלט עליה, קופצת על אלמנש וחוטפת מידה את היומן ונעמדת ליד גיגית המים כשהיא מחזיקה את היומן מעל

מינה

אם אתן לא יוצאות עכשיו מהחצר, אני מטביעה את היומן!

אלמנש

וואוו- וואו- וואו-... ילדה, תרגיעי, לא קרה כלום, תחזרי לי את היומן.

טגסט מתקדמת למינה. מינה משנה פוזיציה ונעמדת לפני הגיגית, כשהיא אוחזת את היומן מאחורי גבה (מפרידה בגופה בין טגסט ליומן שמעל הגיגית),

טגסט

בת זונה, אני אפרק לך את הצורה!

טגסט נותנת סטירה חזקה למינה.

מינה

טוב, תצטרכי לעשות הכול מחדש...

אלמנש

טגסט, די!

לרגע ארוך טגסט ואלמנש עומדות חסרות עצה מול מינה, שבוהה בהן בעיקשות מעצבנת. מינה מסמנת להן עם הראש לצאת, ונראה כי הפעולה שלה מרגיזה אותן עוד יותר. אלמנש מוציאה דף, כותבת עליו 'משהו', מניחה את הדף על המרפסת.

אלמנש

תתני את זה להורים שלך.

אלמנש יוצאת מהשער ולאחר רגע גם טגסט יוצאת.

מינה

תשאירי את השער פתוח. תתרחקו עד תחילת השביל.

לאחר שמינה ווידאה כי הבנות מספיק רחוקות, היא נגשת לשער, סוגרת בטריקה את השער הרעועה ואת היומן זורקת מעל השער. מיד, תוך כדי קללות וצעקות הבנות מנערות את השער כמנסות לפרצו. מינה בינתיים רצה לתוך הבית ונועלת את עצמה מבפנים.

**57B. פנים. סלון ביתה של מינה- יום.**

טגסט (OS)

בת זונה מזדיינת! אני לא זזה מפה עד שתצאי!

בתוך הבית, מינה מתחילה לערום חפצים מאחורי הדלת ובמקביל שומעים בעיטות עצבניות על הדלת.

טגסט (OS)

אני בת זונה, אם אני לא שולחת חיילים לפה שיזיינו אותך!

נשמע בעיטה אחת חזקה על הדלת. כחלוף מס רגעים מינה מציצה דרך חריץ הדלת ורואה את טגסט ואלמנש נכנסות לתוך החצר של אלי, כובשת את פניה המבוהלות בידיה ומתכווצת.

### חוץ. מרפסת בית מינה. לילה.

מינה יושבת על מיטת יחיד של רטא ומסתכלת על רטא ( שנראה לא מרגיש טוב) עומד מול אור עששית וקורא את מכתב ההתייצבות מטעם העירייה עבור שוואי. סאליטו ואלי בפנים מודאגות עומדים מסביבו.

רטא

לא חשבתי שיגיעו עד לפה.

סאליטו

היית צריכה לתת להם את הפרטים של המשפחה שלך ולהוריד אותם מהגב שלנו.

רטא (למינה)

לא נראה לי שמישהו יבואו לפה שוב... אבל כדאי שבמהלך היום אלי יתרחק מפה.

רטא מחזיר את המכתב לסאליטו.

שוואי

אתה צריך לדבר עם שתי הבנות ולדאוג שלא ישלחו אף אחד לפה.

רטא

מה את חושבת, שאני המפקד שם? איך אני בדיוק אמור לעשות את זה? אם המפגרת הזאתי לא הייתה מתחכמת...

רטא מתיישב על המיטה ליד מינה, מרים נעל, מניח בין ברכיו ומתחיל לצחצח אותו. מינה שגם היא נראית מודאגת מסתכלת על אלי שעומד ובוהה ברטא.

### חוץ. נחל- עץ תאנה. יום

מתחת לעץ התאנה מינה שוכבת, ובכפות רגליה המורמות מעסה את גבו של אלי שיושב לפניה ואוכל אנג'רה מתוך קופסת מתכת.

אלי

את שלושתן.

מינה

גם את הגדולה?... היא מכוערת טילים.

אלי

היא ממש לא מכוערת... ולדעתי דווקא היא נדלקה עלי... וגם נראית נותנת.

מינה בועטת בגבו של אלי

אלי

איי... יא פסיכית מה את רוצה?

מינה מתיישבת, מושכת את עצמה ומתיישרת בקו אחד עם אלי.

מינה

אתה יודע שאם תעשו את העניין (תשכבו)... אתה תהפוך להיות בעלה?

אלי, במבט שובב מסתכל על מינה.

אלי

אז אפילו אוכל לטוס לישראל בלי בעיה...

מינה

בסדר, חזיר.

מינה קמה מעוצבנת ואוספת תיק בי"ס. אלי מנתר ממקומו ובחיוך של שביעות רצון, תופס את ידה ומנסה לקרב אותה אליו, אבל מינה, שנראה כי החיוך שלו מעצבן אותה עוד יותר, דוחפת ומרחיקה אותו ממנה.

מינה

מה אתה מרוצה מעצמך? הם סתם משפחה דפוקה שרוצה להשתמש במוות של הבן שלהם בשביל לצאת מפה מהר... הם היו נחמדים אליך כי...

אלי קוטע את רצף מילים העצבניות של מינה.

אלי

וואוו... תירגעי, מה את רוצה ממני? ... אנחנו צוחקים פה.

מינה

בסדר, ביי.

מינה עצבנית, נושאת תיק בי"ס, מתרחקת מאלי.

### חוץ. שוק - יום

מינה כשהיא נושאת תיק בי"ס צועדת אל תוך שוק הומה במאות נשים. היא מבחינה בגצ'ו (ילד בן 10 שמופיע בתחילת הסרט) לבוש בחולצה צבאית גדולה וחובש כובע, יוצא מתוך מבנה 'בית תה' מאולתר, כשהוא אוחז בידו אחת בקבוק קוקה-קולה ובידו השנייה אלה זהה לאלה של רטא. מינה שנראית מופתעת מהמראה של ג'צו, מפלסת את דרכה ונותנת לו צ'פחה ידידותית בראש.

מינה (בחיוך)

נמר, מה זה התחפושת הזו?

גצ'ו מסובב את פניו ונראה זועם מהצ'פחה. הוא מביט במינה בעיניים קרות ובקול רגוע אומר לה:

גצ'ו

אל תעשי את זה שוב.

מינה מופתעת מתגובתו החותכת של גצ'ו

מינה

מה בלעת?

גצ'ו, נצמד למינה מרים את אלתו ומקפיץ קלות את הציצי שלה. מינה מופתעת תופסת את האלה ומעיפה לו צ'פחה חזקה על הראש.

מינה

גצ'ו!

גצ'ו

הזהרתי אותך לא לעשות את זה שוב.

גצ'ו נועץ מבט קר במינה, וממשיך ללכת. מינה כמתקשה להבין את מה שקרה, עוקבת במבט המום אחרי גצ'ו שמפלס את דרכו ונגש לשני חיילים שיושבים בפינת הרחוב מינה מסתובבת במהירות ומפלסת את דרכה בין הנשים.

**60A. חוץ/פנים שוק- יום**

מוכת הלם מינה, מגיעה לדוכן כלי חרס ופוגשת את צהיי שיושבת בין ערמות שקי פחם ואוכלת אנג'רה מתוך קופסה. צהיי מופתעת לראות את מינה, ופונה אליה כשפיה עוד מלא באוכל.

צהיי

את לא מתביישת להראות את הפרצוף המכוער שלך פה?... לאן נעלמתם?

מינה

כן, ואפשר לחשוב שבאת לחפש אותנו מרוב דאגה...

צהיי

נשבעת לך באימא שלי שהתכוונתי לבוא היום.

מינה נכנסת לתוך הדוכן, נותנת נשיקות חזקות לצהיי.

צהיי

ו...תגידי, זה התמיכה שאני מקבלת לפני הטקס שלי?

מינה נדחקת ומתיישבת לידה. צהיי מושיטה אוכל לתוך פיה של מינה שנראית עוד אחוזת הלם מהסיפור עם גצ'ו.

מינה

יש לך משהו לשתות?

צהיי

כל הבנים כבר חזרו ללימודים. את יכולה להגיד לחבר הפחדן שלך לצאת מהמחבוא.

צהיי מצביעה על בקבוק מים שמונח מאחורי מינה,

מינה

טוב, תביאי את השאלות לפני שאני אשכח.

מינה מוזגת מים לתוך כוס.

צהיי

לא עשיתי את המבחן...

מינה

איזה קרצייה, למה לא?

אישה מבוגרת נעמדת ליד הדוכן של צהיי ומתחילה לבדוק את הפחמים.

צהיי

נו, מה אני יעשה? לא היה לי זמן ללמוד, אתם באים לטקס שלי, כן?

כשצהיי מבחינה באישה, היא מיד קמה וקופצת לכיוונה

צהיי

מאמאמא למה תרצי שאזמין אותך?... יש לי פה את כל סוגי הפחמים...

מינה בוהה על צהיי, שתוך כדי דיבור מלא חביבות של מוכרת מנוסה מנגבת את ידה המלאה ברוטב על החצאית שלה.

מינה

אני יכולה לאכול?

צהיי

באת מהבית, לא?

מינה מהנהנת ולוקחת מספר ביסים מתוך קופסת האוכל של צהיי. היא מנגבת את ידה על הרצפה, מרימה את התיק ויוצאת מהדוכן. כשצהיי מבחינה במינה מתארגנת להליכה, היא עוזבת את החיזור אחרי הלקוחה הפוטנציאלית וניגשת למינה.

צהיי

רגע, לא דיברנו בכלל.

מינה

אחזור אחרי המבחן.

צהיי

טוב, תכתבי לי את השאלות.

מינה נותנת נשיקה לצהיי ונבלעת בזרם המולת הנשים.

### פנים. כיתה של מינה- יום

בכיתה שוררת דממה מוחלטת. כארבעים תלמידים ישובים על ספסלים מאורכים בקבוצות של שלושה תלמידים לספסל. צמוד לחלון האמצעי יושבת מינה רכונה על שולחן כתיבה. בידה הימנית היא כותבת על דף מבחן ובידה השמאלית מסתירה את הדף שעליו היא רושמת. לפתע נשמע קולה של המורה מכריזה על כניסתו של סגן המנהל.

המורה (OS)

סגן המנהל.

מינה מרימה את ראשה ורואה את סגן המנהל נכנס לתוך הכיתה בצליעה. היא מיד נעמדת עם שאר הכיתה.

סגן המנהל

מי זאת מינה אלמיהו?

מינה, מבוהלת, לא מגיבה. המורה של מינה מסתכלת ברשימה.

המורה

מינה תרימי את היד.

מינה מרימה את היד.

סגן המנהל

בואי איתי עם הדברים שלך.

המורה

הם באמצע מבחן.

סגן המנהל, מבלי להסתכל עונה למורה בדרכו החוצה.

סגן המנהל

הם יכולים להמשיך.

מינה מבולבלת מפנה את מבטה למורה שמשתהה לרגע ומסמנת לה עם הראש לצאת.

המורה

שבו בבקשה ותמשיכו עם המבחן.

מינה אוספת את התיק שלה ומגישה את המבחן למורה.

מינה

מה עשיתי?

המורה מסמנת עם הראש ללכת אחרי הסגן, מינה יוצאת מהכיתה.

### חוץ. מסדרון ביה"ס- יום

מינה רואה את סגן המנהל הולך בקצה המסדרון כשהוא גורר קלות את רגלו השמאלית ומסמן לה בידו שתרוץ.

מינה מדביקה אותו בריצה מהירה והולכת אחריו.

###  פנים מסדרון משרדים- יום

בתוך מסדרון צר, בעיניים מפוחדות, משתרכת מינה אחרי סגן המנהל. בסוף המסדרון מסתובב הסגן לכיוונה ומצביע לכיוון ספסל המתנה. מינה מתקדמת ומבחינה בסבתה שוואיי יושבת בחוסר מנוחה על אחד הספסלים. שוואיי נגשת ישר לסגן המנהל. היא מחליפה איתו מספר מילים, לוחצת את ידו וניגשת למינה.

שוואיי

בואי. חייבים למהר.

שוואיי מתחילה ללכת לכיוון היציאה.

### חוץ. כניסה ביה"ס- יום

מחוץ לשער בי"ס, תוך כדי הליכה מהירה, שוואיי בחיוך רחב מכריזה.

שוואיי

אנחנו טסים ביום שישי.

מינה נעצרת.

מינה

איזה יום שישי?

שוואיי

עכשיו... שישי הזה, צריך להגיע לבית של היווט במהרה.

שוואיי נעצרת ומסתכלת למינה בעיניים זורחות ומסמנת לה בידה להתחיל לזוז.

שוואיי

אלוקי ישראל, אזכה לראות את ילדי במשכנך... תלכי לקרוא לרטא.

מינה

אבל מה עם אלי?

שוואיי

הוא יבוא עם משפחת קפיאלו .

מינה

אבל אם נטוס לפניהם הם לא ייקחו את אלי!

שוואי

תפסיקי לדבר שטויות, זה לא עובד ככה.

שוואיי נותנת למינה שטר ומצביעה על תחנת אוטובוס.

שוואי

תוך שעה חייבים להגיע להיווט. את תעלי על אוטובוס ותקראי לרטא. אני אחכה לכם בבית, תזדרזו.

שוואי משאירה את מינה ומתחילה להתרחק ממנה במהירות. מינה מתקדמת לעבר התחנה ונעמדת בתור בין עשרות אנשים שממתינים לאוטובוס. וכשהאוטובוס מגיעה לאחר מס רגעים, מינה לאט לאט נפלטת מחוץ לתור עד שהאוטובוס נוסעה בלעדיה והיא חוצה את הכביש ונעמדת בתחנה הנגדית.

###  חוץ. פנים אוטובוס - יום

מינה, בתוך אוטובוס, דחוקה בין עשרות אנשים משלמת לכרטיסנית שיושבת בתוך תא מזכוכית. היא נראית עצבנית וחסרת מנוחה. חוץ. פנים אוטובוס יום- ירדה

### פנים. בית משפחת קפיאלו. יום.

בתוך בית קטן ואפלולי, מינה בפנים מזיעות ומהוססות, עומדת בפני בנות משפחת קפיאלו. האם ושלושת בנותיה יושבות ובוהות בה בחשדנות.

מינה (בעיניים מושפלות)

אם אתם רוצים... אתם יכולים לטוס ממש בקרוב... כלומר, אנחנו קיבלנו כרטיס טיסה לפניכם.

אם המשפחה

למתי?

מינה

ליום שישי הקרוב... ויהווט הבטיחה לכם שאתם תטוסו קודם, אם תיקחו את אלי... נכון?

מינה נראית לחוצה מהמעמד שהיא נמצאת בו. הבלבול ניכר באופן דיבורה.

מינה (מגמגמת)

אם אתם באמת רוצים לטוס...זה מאוד פשוט... תגידו לה שהיא הבטיחה לכם ושזה התנאי שלכם לקחת את אלי, והיא בטוח תיתן להם את התור שלנו.

אם המשפחה מסתכלת על מינה בעיניים חודרניות ובוחנות.

אם המשפחה

את רוצה לשתות מים?

מינה, בלי לענות, יוצאת במהירות מהבית.

### חוץ. רחוב. יום.

ברחוב מרכזי של העיר מינה רצה במהירות וכשהיא מתקרבת למשרדי העירייה עוברת להליכה מהירה. על פניה חולפים ג'יפים צבאיים בדהירה. מידי פעם חיילים של משמר האזרחי מדביקים מודעות המכריזות על חובת ההתפקדות של כל תושבי העיר. מינה מגיעה לחזית בית העירייה ולפתע היא שומעת את קולה של שוואי קורא בשמה.

שוואי (OS)

מינה!

מינה מסתובבת ומבחינה בשוואי צועדת לקראתה.

שוואי

איפה אתם? כמה זמן אני צריכה לחכות?!

מינה משלבת ידיים בחוזקה על חזה, מנסה לשלוט ברעד שאוחז בגופה.

מינה

לא הצלחתי לעלות על האוטובוס.

שוואי

למה את חורקת שיניים?

מינה

כאבה לי הבטן, אבל אני בסדר.

שוואי מתקדמת למינה, מניחה את ידה על מצחה (בודקת את החום שלה)

שוואי

בטוחה?

מינה

אני בסדר.

שומר (OS)

אמאמא, צהריים טובים

שוואי סוקרת לרגע את מינה ומתקדמת לעמדת השומר, לוחצת לו את היד, ומינה אחריה. ברקע בתוך חצר העירייה נראים משאיות צבאיות מסודרות. חיילים ומפקדים מתרוצצים עם ערמות של תיקיות מלאות מסמכים.

שוואי

מה שלומך **אשו**?

אשו

כמו שאת רואה, אני עוד עומד פה.

שוואי

אז איפה הייתה רוצה לעמוד?

אשו

אוי אמאמא, אם היה מתמזל מזלי הייתי מעדיף לשבת על אחת...

שוואי צוחקת ומתקדמת עם מינה פנימה לחצר

שוואי

אני בטוחה שאתה יושב על כל אחת שעוברת פה

שומר

רגע... אימאמ אסור לי להכניס אתכן

שוואי

למה?

שומר

 הוראות חדשות, אני מתנצל.

מינה ושוואי מסתכלות על החצר שנראית משרד פתוח לאיסוף מידע. בתנועה אדיבה מושך השומר את שוואי ומינה מחוץ לשער .

שוואי

אני לא יכולה לדבר עם הנכד שלי?

שומר

חכו לי פה, תודה.

השומר נכנס פנימה, מינה ושוואי מתקדמות ומציצות על שורה של חיילים המעבירים ערמות קלסרים ממשרד אחד לאחר. מינה מבחינה בשתי הצעירות שביקרו בחצר ביתה, מתקדמות לכיוון היציאה. מינה מסתירה את עצמה מאחורי שוואי והצעירות חולפות על פניהן. בחצי הדרך השומר מסתובב וחוזר לכיוונן

שומר

שכחתי, רטא לא במשרד. הוא לא הרגיש טוב והלך למעיינות.

שוואי

מה אתם עושים?

שומר (מחייך)

'סדר בבלגן'. היושב ראש רוצה רישום מסודר של כל התושבים,

שוואי מביטה בשומר בחשדנות.

שוואי

ומה יעשה ברישומים?

שומר

נהיה יותר מודרניים נפסיק לחיות בג'ונגל... באמת, זה חשוב לצעוד קדימה...

שוואי מרימה יד כמסמנת 'הפסקת אש'.

שוואי

אתה בטוח שרטא לא נמצא?

שומר

מה קורה לך אמאמא? זה כל התפקיד שלי, לדעת**.**

שוואי

תמסור לו בבקשה שבאתי לחפש אותו.

שוואי ומינה מנפנפות לשלום ומתרחקות מהשומר.

### חוץ. רחוב. שעת האור האחרונה.

מינה שמסתירה את סוד ביקורה אצל משפחת קפיאלו מתהלכת מאחורי שוואי, שנראית מרחפת באוויר מרוב מהירות הליכתה. היא ממלמלת חצאי מילים מתוך מחשבותיה המעידות על חוסר שליטה ותסכול. שוואי עוצרת ליד חנות מכולת ומבקשת טלפון. בעלת החנות מגישה לה טלפון חוגה והיא מחייגת.

שוואי

תתני לי את היווט... הלו... לא מצאתי אותו... לא, הוא בסדר, נבוא בבוקר... מוקדם, תודה לילה טוב.

שוואי מנתקת את הטלפון, משלמת למוכרת ומתחילה ללכת בקצב נורמאלי, אך מינה שחשה בפחד מהמעשים שלה, מקפידה לשמור מרחק של צעד מאחורי שוואי.

### פנים. בית היווט. יום.

בתוך חדר המדמה עמדה לרישום ובדיקת טיסות יוצאות. היווט לבושה במדי דיילת קרקע עומדת בכניסה לחדר מול מינה, שוואי ורטא לבושים באופן חגיגי, כשהם מחזיקים דרכונים ומזוודות ומקשיבים להסברים.

היווט

לא לארוז את הבית אתכם. אתם לא צריכים שם כלום. יש שם הכול, אתם מקבלים הכול. אני מזהירה מיליון פעמים, אבל איכשהו זה לא עובר וכולם באים לי עם הסמרטוטים ובוכים כשאני אומרת להם לזרוק... תארזו לכל אחד בגד נוסף נקי וחם להחלפה. כרגע גם המקום הראשון שאתם נוחתים בו וגם בישראל חורף וקר... כנסו...

מינה שוואי ורטא נכנסים לתוך החדר

היווט

אני ברורה לגבי האריזות?

כולם שותקים ולא מגיבים.

רטא

מה עם תמונות?

היווט

 תמונות אפשר לקחת, (פונה לשוואי) מותר לקחת תכשיטים, אבל הכסף שלנו לא שווה שם כלום, אז אל תתאמצו לתפור בין הבגדים. תראו מפה והלאה הכול פשוט, הכול מאורגן לכם עד שתנחתו בישראל. כאן, בשדה תעופה ישאלו אתכם לאן אתם טסים ותצטרכו להגיד - לצרפת לבקר את אימא של הילדים שהיא הבת שלך וכו', זה די דומה למה שאתם באמת עושים... עד שאתם עוברים את ביקורת הדרכונים אסור לכם להתבלבל...:אז עוד יומיים, ב - 6:00 ניפגש בשגרירות, תעשו את כל הפרידות שלכם לפני ותבואו לשם לבד.

משם, עם כרטיסי הטיסה, אני לוקחת אתכם לשדה, מראה לכם את הבחורה שאחריה אתם צרכים לעקוב ולעשות כל דבר שהיא עושה. אז זה הולך ככה... עכשיו אתם בכניסה ואני השומרת.

היווט נעמדת כשומרת.

היווט

עם הכניסה שלכם יבקשו דרכונים וכרטיס טיסה

היווט לוקחת את הדרכון של רטא ומרפרפת.

היווט

לאין אתם טסים?

רטא

לצרפת לבקר את אימא שלנו

היווט

גם יבדקו את החפצים שלהם, יעשו חיפוש על הגוף שלכם, זה דבר רגיל לא להתרגש...

היווט עושה חיפוש על גופו של רטא ותוך כדי ממשיכה את התדרוך.

היווט

 מאוד חשוב שלא תיראו כפריים מבולבלים, כי הפקידים בשדה אוהבים להתעלל בכול מי שנראה להם כזה, כי הם חבורה של מטומטמים שבטוחים במאה אחוז, שמהמקום שהם יושבים בו מתנהל העולם והם המנהלים...(היווט צוחקת) אז לא להתרגש מהם... אוקי, אני ממשיכה... אמרנו, בדיקה ראשונה ממש עם כניסתכם. משם אתם ניגשים לדלפק כרטיסים.

אחרי שהיווט מדגימה את הביקורת הראשונה על כולם, היא ניגשת מאחורי הדלפק, חובשת כובע של דיילת ומתיישבת, ומסמנת למשפחה להתקדם לעברה.

היווט

 בדלפק אתם צריכים לתת את הדרכון עם כרטיס טיסה **כזה** (היווט מחזיקה כרטיסי טיסה ביד). לכל אחד מכם יהיה אחד כזה ביחד עם הדרכון... הם יבקשו דרכון וכרטיסים...

היווט נותנת את הכרטיס לשוואי, שוואי מכניסה את הכרטיס לתוך הדרכון ומחזירה להיווט

היווט

תראו בשדה כל מה שאתם צריכים לעשות זה להיות קשובים למה שמבקשים ולרוב זה מסתכם בדרכון וכרטיסים. בקיצור, בדלפק כרטיסים יבקשו גם את המזוודות שלכם

היווט מצביע על המזוודה שמינה מחזיקה ומסמנת לה להניח ליד הדלפק, ומינה עושה זאת.

היווט

תנו להם את המזוודות. שימו לב, בדלפק הכרטיסים ייקחו מכם את המזוודות להעמסה בבטן המטוס , כמו בנסיעה באוטובוסים ששמים את המזוודות על הגג... ורק בסוף הטיסה כשתגיעו לצרפת אתם תקבלו חזרה את התיקים...

היווט קמה ממקומה, כמו דיילת במטוס, מושיטה את היד לכיוון ימין.

היווט

אחרי שאתם מסיימים פה, הולכים לכיוון ימין, תמיד בעקבות הבחורה... יכול להיות שתראו עוד משפחה עם חמש נפשות הולכים אחריה וגם אם אתם מכירם אותם, אל תדברו איתם ופשוט תעשו מה שהבחורה עושה... לא להיבהל ולא להילחץ. הבחורה יודעת שאתם איתה. היא לא תברח לכם, אז תתנהלו בערנות אבל לא בבהילות.

ברגע שעליתם על המטוס, הבחורה תציג את עצמה. היא לבנה, אבל דוברת אמהרית. משם היא תלווה אתכם... הא.. כשתגיעו לצרפת יפגשו אתכם עוד אנשים מישראל, שם תצטרכו לחכות 4 שעות, אולי קצת יותר ומשם תעלו על עוד מטוס, שייקח אתכם ישר לירושלים...

מינה

מה עם אלי?

השאלה של מינה קוטעת את האנרגיה המבצעית הקולחת של היווט. שוואי ורטא מסתכלים על מינה, כאילו שאלתה צרבה את הרגע.

היווט

הוא יבוא עם משפחת קפיאלו.

מינה

את הבטחת להם שתעלי אותם על הטיסה הקרובה.

היווט

הבטחתי גם לכם.

מינה

אבל הם מוכנים לקחת את אלי רק אם יקבלו טיסה מוקדמת.

שוואי

תרגיעי!

מינה (צורחת)

את סתם שקרנית וגנבת. בגללך אלי יצטרך להיתקע פה.

רטא תופס בידה של מינה.

רטא

תסתמי את הפה שלך!

מינה משחררת את ידה מרטא.

מינה (צורחת)

(פונה לשוואי) את יודעת שאם אנחנו נטוס לפני היא לא תדאג לו ..

מינה זורקת את הדרכון על המצח של היווט ויוצאת בריצה מהבית.

### חוץ. מגרש פתוח. יום.

מינה צועדת במהירות ומתקדמת לכיוון הגשר. היא רואה את אלי משחק עם ילד (מהחבורה של גצ'ו מתחילת הסרט על הגשר) בבעיטת כדור שקשור על עמוד, כשכל אחד מהם אמור להקפיד שחוט הכדור לא יתלפף לכיוונו. במרחק קטן מהם שני ילדים שרועים על הגב ומסתכלים על המשחק.

כשאלי מבחין בהליכה הנסערת של מינה, הוא עוזב את המשחק והולך לקראת, ואחד הילדים ישר קופץ ומתחיל לשחק במקום אלי.

אלי

מה?

מינה

תגיד אתה דפוק?! מה אתה עושה איתם?!

אלי שמבחין כי מינה נסערת מתקדם לעברה במהירות ומחבק אותה. ברקע נשמעת שריקת הקנטה של אחד הילדים. מינה מתנערת מאלי ומתחילה לצעוד לכיוון הנחל.

מינה

תתרחק מהקופים האלה.

אלי

הם דיברו איתה כבר?

מינה

לא. הם עוד לא ביקרו אצלה, היא לא אמרה כלום על זה.

אלי

אז מה קרה?

מינה

הבת זונה תדפוק הכול, היא משקרת לכולם.

אלי

לא! די עם זה ...בסוף את תסכסכי בין כולם ותהרסי הכול.

מינה

יא מטומטם, אתה לא מבין, שאם אנחנו נעזוב היווט לא תדאג לך!

מינה ואלי מגיעים לגשר ויורדים פנימה

### חוץ. מתחת לגשר – יום.

במורד המדרון בין סבך הצמחייה, מינה ואלי יורדים אל הנחל.

מינה

הגיע הזמן שנעשה את ה"עניין".

 אלי, נבוך מהישירות של מינה נעצר לרגע ומתחיל לצחוק.

מינה

מה אתה צוחק?

אלי ממשיך לצחוק צחוק נבוך מהול בהתרגשות נערית. מינה משאירה את אלי בתוך הסבך וצועדת במהירות לכיוון עץ התאנה.

אלי

ממש עכשיו?

מינה בלי להגיב ממשיכה להתרחק.

### חוץ. עץ תאנה- יום.

צמוד לגזע עץ תאנה, מינה יושבת עם ברכיים אסופות אל החזה, מקופלת לתוך עצמה ומסתכלת על אלי שמתקרב אליה במבוכה ומתיישב לידה.

מינה

קודם נשחק "אטמטא"

אלי מופתע מביט במינה

אלי

את רוצה שנעשה את זה עכשיו?

מינה

ככה אתה תהיה בעלי ויהיו חייבים לעלות אותך.

מינה מסתכלת על אלי ברצינות מתוחה ומפנה את עצמה לישיבה מולו ומושיטה את היד.

אלי

את מלחיצה אותי...

אלי ללא חשק מסתובב ומתיישב מולה. שניהם מרימים ידיים ומתחילים לשחק משחק ידיים לצלילי שירה משותפת (שיר אהבה בין שתי חברות שנשבעות להגן אחת על השנייה). תוך כדי שירה מינה ואלי מביטים אחד על השנייה במבוכה מהולה התרגשות.

מעבר זמן.

### חוץ. שער בית מינה - ערב.

בשעות של תחילת החשיכה, מינה לחוצה, צועדת אל ביתה. מרחוק, ליד השער, היא רואה את אחיה רטא, קטוע היד, עומד ומעשן סיגריה. היא מהססת לרגע וברגליים רועדות היא ממשיכה להתקרב לעברו.

רטא

הנה הגברת!

בלי להתייחס חולפת מינה על פניו. רטא זורק את הסיגריה בזריזות ותופס בצווארון חולצתה.

רטא

מפגרת, חסרת שכל! הולכת ומלשינה על המשפחה שלך... הא?

 מינה תופסת את ידו, מנסה להשתחרר מאחיזתו.

מינה

תעזוב אותי!

רטא

אני אפרק לך את הצורה!

מינה מצליחה להשתחרר מהאחיזה. רטא שולח את רגלו ובועט חזק בישבנה.

היא נזרקת אל השער שנפתח מעוצמת הפגיעה ובמהירות נכנסת לתוך החצר.

מינה

נכה דפוק!

### פנים. בית– לילה.

מינה מתפרצת במהירות ונכנסת לתוך חדר אפלולי, שבו נורה אחת דולקת במעבר בין שני חדרים ומתחת לנורה עומדת שוואי, מסתכלת בזעם על מינה.

שוואי

איפה היית?!

מינה

בשום מקום!

שוואי

אפשר להיות בשום מקום?!

רטא נכנס לבית וסוגר את הדלת. מינה מתחילה לרעוד. שוואי מתקרבת אליה ותופסת לה את היד,

שוואי

את רוצה לנהל אותנו פה?

שוואי מצביעה על שרפרף נמוך שמונח בצד. מינה מבחינה שעל הרצפה, צמוד לכורסא, מונחים זרדים של סרפד.

שוואי

שבי שם.

מינה

לא! תעזבי אותי!

רטא

תסתמי! חוצפנית אחת.

מינה בכוח משתחררת מאחיזתה של שוואי ורצה להסתתר בפינה.

שוואיי

איך את מרשה לעצמך?! מי גידל אותך ככה?

רטא חסר סבלנות, מתקדם ושולף את מינה מהפינה.

מינה, מכווצת בתוך עצמה, תופסת את ראשה בשתי ידיה ונצמדת לקיר. בידו האחת תופס רטא את ידה של מינה, מושך ומושיב אותה על השרפרף במרכז החדר. מינה נאבקת, מנסה להשתחרר מאחיזתו ללא הצלחה. רטא תופס בחולצתה ומנסה להפשיט אותה ממנה בכוח. מינה תופסת בקצה הקדמי של החולצה חזק ומתקפלת לתוך עצמה. רטא מוריד את חגורתו ומתחיל להצליף בגבה.

שוואיי

תיזהר על הפנים שלה.

מינה תוך כדי שהיא צועקת מכאב מנסה לקום ממקומה. רטא דוחף אותה ומושיב אותה במקום. מינה מנסה שוב לקום, אך רטא דוחף אותה ומושיב אותה חזרה ומצליף על גופה.

שוואיי

מספיק. תעזוב אותה...

מינה ממשיכה לבכות בקול רם

שוואי

תפסיקי לבכות!

נשמעות דפיקות חזקות על דלת הבית וקולו הצורח של אלי מעבר לדלת.

אלי (צועק)

יא, בן זונה, תעזוב אותה!

רטא פונה לדלת. שוואי חוסמות את הדלת שרטא לא ייצא. מאחורי הדלת נשמע קולה המתקרב של סאליטו. יבבות הבכי של מינה הופכות לפתע לצעקה מבהילה. רטא בחייתיות מזנק על מינה ומתחיל להלום בה באגרופיו. שוואי קופצת מיד על רטא ומנסה להרחיקו ממינה.

שוואי (צורחת)

מספיק, תעזוב אותה!

ברקע נשמעות דפיקות חזקות על דלת הכניסה. שוואי מנסה להיאבק ברטא, שפעם מנסה לתפוס את מינה ופעם מנסה לפרוץ את הדלת לעבר אלי.

שוואי

סאליטו, לכו מפה.

בתוך הבית נוצרת מהומה אלימה, עד שאט אט מצליחה שוואי לרסן את רטא ומשתרר שקט בשני הצדדים של הדלת. רטא מזנק ויוצא מהבית. בבהלה, שוואיי יוצאת מהבית בעקבות רטא.

סאליטו ושוואייOS))

אלי, לא!

מבחוץ נשמע קולות של מאבק אלים בין רטא לאלי על רקע צעקותיהן של סאליטו ושוואי שמנסות להפריד ביניהם. ומתגובתן ברור שאלי גובר על רטא. מינה מכונסת בתוך עצמה מתיישבת על רצפת החדר.

שוואי (OS)

לאן אתה הולך?!

נשמע צליל של טריקת שער והתפרצות קולה של שוואי אל תוך מלמולי דיבורים.

שוואי (OS)

אל תכנסי...

סאליטו (OS)

שואיי, היא רק רצתה לעזור

שוואי (OS)

תיקחי את אלי ולכי מפה!

ולאחר כמה רגעים פתיחת דלת ושוואי חוזרת פנימה אל תוך הבית.

שוואיי

תפסיקי לייבב! את מחרבנת על המשפחה! הפכת להיות בהמה זולה.

תראי מה נהיה ממך?! איפה השכל שלך? את בכלל רואה אותנו?

שוואי מתכופפת למינה, מרימה לה את הראש, ומחזיקה אותה בסנטר מול הפנים שלה.

שוואיי

את בגדת בי ובחיים אני לא אסלח לך על זה.

מינה נשארת בתנוחת הקיפול שלה, מייבבת, מנוזלת ומזילה ריר. צלליות של שוואי חולפות מעליה ונזרקת עליה חולצה שלה.

שוואי

מעכשיו והלאה הרגליים שלך לא זזות מהבית או שאני בעצמי, בידיים שלי מרסקת לך אותם.

מינה באותה תנועת קיפול ממשיכה לבכות.

### פנים. בית– בוקר.

בתוך בית אפלולי וריק מאדם מינה שפנייה נפוחות מתעוררת על מזרון דק.

ברקע נשמעת פתיחת שער ואחר כך נקישות חלשות על דלת ביתה.

אלי (OS) בלחש

מינה?

היא בוחנת את הדלת והחלון שנראים נעולים ולאט לאט מושכת את גופה הכואב ומתיישבת. היא ניגשת לדלת ונעמדת מולה בלי לנסות לפתוח- כמבינה כי סבתה נעלה אותה בפנים. מינה חוזרת למזרון ונשכבת על גבה המצולק מהצלפות אחיה, תוך שהיא בולעת את הכאב ונשארת לשכב זמן מה. מינה מנגבת את עיניה ולא מגיבה לקריאה. נשמע דפיקה חלשה אך ממשוכת על הדלת (נרגש)

אלי (OS) נרגש ולוחש

אני יודע שאת שם תפתחי!

במבט עצוב מינה מתבוננת בקרני אור שחודרות בין חריץ הדלת והחלון, עיניה הדומעות משוטטות על טפט עיתונים שעל קיר ביתה.

כעבור מספר רגעים היא קמה, ניגשת לחלון ומוציאה כנף אחד מתוך קו הציר שלו. אלי, נרגש דוחף את ראשו לתוך הבית ומסתכל על מינה בחיוך מאושר.

אלי (עם חיוך)

אני טס!!!!

 מינה מופתעת מהחדשות, אך גם מבחינה בלסת הנפוחה של אלי (מהמכות עם רטא), שמקנה לו פרצוף מוזר, היא מתחילה להתפקע מצחוק.

אלי

כלבה!

אלי, מזיז את כנף החלון וזוחל פנימה לתוך הבית.

מינה

היווט מסכימה להטיס אותכם במקומנו?

אלי

לא לא, זה לא אוטובוס מעכשיו לעכשיו... זה דברים מסובכים ולפי מקומות פנויים, אבל הם באמת הלכו אליה ועשו בלגן והיא התחייבה להטיס אותנו עד סוף שבוע הבא...

הבאתי לך אלוורה

מינה מתנשפת בכבדות וחוזרת למזרון ונשכבת על הבטן.

אלי פותח את תיקו, מוציא צמח אלוורה ומתיישב לידה.

אלי

 את אמורה לשמח עכשיו

מינה

 אני שמחה... אבל אתה מאמין לה?

מינה, מרימה את חולצתה ומראה לאלי את סימני ההצלפות שעל גבה. אלי מתחיל למרוח נוזל אלוורה על עורה הפצוע של מינה.

אלי

כן, אתמול לפני שחזרנו היווט הייתה כאן ודיברה עם אימא שלי... (בקול מהוסס)הכל נהיה נורא מוזר... את רוצה שאזמין את צהיי לבוא לפה?

מינה מסמנת עם הראש 'לא'.

מינה

אז לה מהם הרביצו לי?

אלי

לא יודע. את לא רוצה להיפרד מצהיי?

מינה בלי תנועה נשארת קפואה במקומה ובשקט מוחלט, אלי עובר לאורך גבה וידה של מינה ומורח בעדינות נוזל אלוורה על כל פס הצלפה.

כשאלי מסיים, הוא נשכב לידה פנים אל מול פנים. במבט מהול עצב הם מביטים אחד בשני זמן ממושך.

מינה

אני לא רוצה לטוס לשום מקום

אלי

גם אני לא ...

אלי, כמנסה להכיל את פניה של מינה במגעו, משרטט בליטוף עדין את פניה באצבעותיו. מינה מסתכלת בעיניים כבויות על אלי החוקר את פניה. לפתע הם שומעים רעש של שער חיצוני נפתח, ומרחוק את קולה של סאליטו, קוראת בהיסטריה בשמו של אלי. מתוך המצב הרגשי של התמכרות לקרבה האינטימית שהשניים שרויים בה, הם מתנתקים אחד מהשני בחדות ומזנקים ממקומם בבהלה. אלי לוקח את התיק, מזנק החוצה דרך פתח החלון.

מינה מחזירה את ציר החלון למקום.

ברקע עוד נשמעים קריאותיה של סאליטו לאלי. דלת הבית נפתחת בסערה ושוואי נכנסת עם מזוודה חדשה ביד.

שוואי

אלי היה פה?

מינה מבוהלת מצביע לכיוון החלון.

שוואי

יצא עכשיו, ברגע הזה?

מינה מהנהנת בראש. שוואי נושמת לרווחה

שוואי

ורטא חזר?

מינה

לא.

שוואי

הוא מנסה לשגע אותי

שוואי מניחה את המזוודה על המיטה ומוציאה מתוכה שלושה נרתיקים מעוצבים לכרטיסי טיסה. היא מסתכלת על המזרון.

שוואי

ישנת עד עכשיו?

מינה, במבט מדוכדך מביטה בפעולות הנמרצות של שוואי: שבזריזות ניגשת לארגז בגדים, פותחת ומוציאה קלסר מלא במסמכים, מניחה בקפידה את הנרתיקים בקלסר ומחזירה לארגז.

שוואי

תביאי לי כוס מים.

מינה נכנסת לחדר השני ויוצאת עם כוס מים ומגישה לשוואי שבעייפות מתיישבת על הכורסה וגומאת בצימאון את המים. מינה מרימה את המזרון ודוחפת אותו מקופל מתחת למיטה. שוואי מצביע על המזוודה שהביא איתה. מינה כשהיא עוד מחזיקה בפרצוף נעלב נגשת למזוודה, ומתוכה מוציאה שמלה פרחונית יפיפייה, שוואי מחווה עם ידה ומסמנת למינה למדוד

שוואי

את לא יכולה לפגוש את אימא שלך עם הסמרטוטים שלך

מינה תוך שהיא מנסה להסתיר את התרגשותה מהשמלה, מורידה בעדינות מגופה את הפיג'מה ולובשת את השמלה החדשה, תוך שהיא נזהרת לא לשפשף את עורה הפצועה. במקביל- שוואי נכנסת לחדר השני ויוצאת עם מגבת רטובה על היד, פושטת את שמלתה ומנגבת את בית השחי.

שוואי

גם אני הייתי ככה בגילך.

פניה של מינה זורחות משמחה למשמע המילים של סבתה, אך שוואי בפנים חתומות, משפשפת את בית השחי ומנגבת אותם בקצה היבש של המגבת תוך כדי שהיא מדברת.

שוואי

אני לא מטיפה על אהבה, כי לדעתי לאהבה יש ההיגיון משלה עם כל אחד בנפרד, כמו בטביעת אצבע שייחודית לכל אדם... לכן אני לא אומרת לך את מי לאהוב ואת מי לא. אבל אני כן אומרת לך לראות אותי ולראות את אח שלך, לחשוב עלינו לפני שאת עושה מעשה.

מינה נבוכה משפילה את מבטה ומתיישבת לאט על ארגז הבגדים.

שוואי

אני אחזור על זה עד שתפנימי את זה, מעשים צריכים להיעשות אחרי מחשבה... תיקחי לעצמך רגע, תחשבי ואז תעשי... וגם רגע לפני שאת עושה את המעשה את צריכה להגיד לעצמך "זאת הבחירה שלי", שתדעי שבחרת.

שוואי מסמנת למינה לקום מהארגז ומוציאה מתוכו שמלה נקייה ולובשת אותה.

שוואי

עוד לא סיימתי להתרגש מהבשורה לראות את ילדי ואת כבר היית בדרך למשפחת קפיאלו לעצור הכול... זאת לא אהבה.

בצורה מופגנת שוואי מתעלמת ממבטה של מינה. מתכסה בשל ויוצאת מהבית.

שוואי

אני הולכת לחפש את אחיך, אם הוא חוזר תגידי לו שלא יזוז מפה...

שוואי משאירה את מינה בסלון, יוצאת ונועלת את הבית. מינה ממתינה רגע וניגשת ארגז הבגדים הסגור. היא מוציאה מתוכו את הקלסר מסמכים. שולפת את הכרטיסי טיסה ובוחנת אותם בקפידה. לאחר רגע מינה מעיפה מבט לכיוון החלון שממנו יצא אלי.

### פנים. ביתן מקהלה- יום

מינה מתנשפת מריצה, מגיעה לכניסה של ביתן המקהלה. היא נעמדת בכניסה ומסתכלת במבוכה על גבה של צהיי, שרה בין נערים ונערות. נערה מצומקת שעל גופה תלוי תוף כנסייה ענק עומדת מול המקהלה ומתופפת לאט. מידי פעם היא עוצרת ומסמנת לחזור על בית מסוים בשיר.

מינה מכחכחת בגרונה וגורמת לצהיי עם שאר הילדים לסובב את ראשה ולהבחין בה. צהיי, ששמחה לראות את מינה, עושה לה סימן שאלה עם הראש ומינה מסמנת לה (שם של שיר), צהיי קמה ונעמדת ליד המתופפת. מינה ניגשת לספסל האחורי ומתיישבת. בסיום השיר המתופפת מורידה את התוף ומעבירה אותו לצהיי. צהיי מתחילה לתופף והמקהלה שרה איתה בנעימות את השיר שימנה ביקשה. מינה יושבת, מאזינה בהתרגשות לתיפוף ולשירה של חברתה. לפני סיום השיר, בלי שצהיי תבחין, היא יוצאת מהביתן.

### חוץ. מתחת לעץ תאנה. יום

באברים פרוסים מינה שוכבת מתחת לעץ תאנה ומתבוננת בעץ מתנדנד קלות ברוח. מינה מורידה את הראש ומסתכלת על התאנים הפזורים מסביב, ובין התאנים היא מבחינה טבעות של כפות רגליים. בזחילת 6 היא מתקרבת לטבע ומתחילה לסרטט ולהדגיש באצבעותיה את קווי המתאר של כף הרגל.

### חוץ. שביל גדה נגדית של עץ תאנה. יום

באור כתמתם, על רקע קולות ציפורים וזרימת מים מעודנת מתהלכת מינה, מתוך ערוץ נחל כשהיא בוררת חלוקי נחל. אל תוך הקולות הפסטורליים לפתע נשמע מרחוק קולות של מנוע רכב גדול.

### חוץ. גשר. ערב- שעות שקיעה.

מינה בריצה עולה מותך הנחל אל הגשר כשלפתע חותך אותה במהירות ג'יפ צבאי, בין יושבי הג'יפ מינה מצליחה לראות בחטף את טגסט (אחת הנערות של מפקד אוכלוסין).

רעד בלתי נשלט עבר בכל גופה של מינה וחלוקי הנחל שהיו בידיה צנחו בשקט לאדמה. היא פונה לכיוון ביתה ומתחילה לרוץ בפניקה.

### חוץ. רחוב. ערב- שעת שקיעה.

תוך כדי שמינה רצה, היא מבחינה מרחוק- על שביל עפר המוביל בין הבתים של מינה ואלי עומדות שתי משאיות בזו אחר זו ודמויות נעים סביב משאית צופרת. מינה מבחינה בדמות נגררת ע"י שני חיילים אל תוך משאית. ובחרדה היא מתחילה לצרוח כשידיה מתנופפות קדימה כאילו היא מנסה לקצר את הדרך ולגעת באלי. היא מתאמצת להאיץ את ריצתה אך הדרך ארוכה והאירועים שמתרחשים מול עיניה קורים בתוך שברירי שניות. ככל שהיא מתקרבת היא מבחינה בסאליטו אוחזת בשתי ידיה את הגרילים של המשאית מעליה רוכן חייל המנסה לשחרר אותה מאחיזתה.

חייל (לסאליטו)

זוזי! אני אפרק לך את הראש.

סאליטו (צועקת)

בן שטן, אתה לא תיקח את הבן שלי!

נהג משאית מוציא את ראשו מהחלון הקבינה וצועק לכיוון החייל שעומד מעל סאליטו

נהג (צורח)

מה אתה נתקע איתה שם תעיף אותה...

החייל תופס את סאליטו בידה, מושך בחוזקה וזורק אותה הצידה, סאליטו נזרקת לתוך תעלת ביוב פתוחה, במקביל- שוואי נהדפת ע"י חייל לתוך אחת החצרות.

רגע לפני שמינה מגיעה המשאיות מתחילות את נסיעתן ובתזמון מושלם כל החייל קופצים ונתלים על המשאיות.

שתי משאיות דוהרות בנסיעה מהירה לכיוון מינה. ככל שהמשאיות מתקרבות, בין שעגת מנועי המשאית מינה מזהה את קולו הזועק של אלי

אלי

אימא...

מינה נעצרת באמצע הדרך ומתחילה לנופף בידה, אך המשאיות אינן מאטות, אלה ההפך מגבירות את המהירות. מינה מבוהלת קופצת הצידה וכשהמשאית הראשונה חולפת היא מבחינה כי, הקרביים האפלים של המשאית מלאות בנערים אזוקים תוך כדי שמירה של חיילים ברובים שלופים וברקע נשמע בליל של צעקות ובכי. ועל המשאית השנייה שחולפת היא רואה את אלי עומד מתנדנד בקצה המשאית, כשהוא עזוק ונאבק בשני חיילים. ומאחורי המשאית, ברגליים כושלות מדדות תוך כדי צעקות שוואי וסאליטו.

מינה (לוחשת)

אלי!

אלי שעסוק במאבקו בשני שומריו לא מבחין במינה. תוך כדי שהיא צועקת את שמו מינה מתחילה לרוץ אחרי המשאית שפתח המטען שלה פרוס לפניה כמו במת תאטרון פתוח שבמרכזו עומד אלי חבול בפניו ולגופו תחתונים בלבד. שאר הנערים שיושבים בתוך המשאית מסתכלים בשקט ובחרדה על המתרחש. מינה מזועזעת מהמראה, תוך כדי שהיא צורחת מרימה אבנים מתחילה לזרוק על החיילים אך המשאית מתרחקת ולאט לאט הן נעלמות מעיניה ומתכסות אל מעבר לקו האופק.

מינה שנראית כי אוויר לא מצליח לחדור לריאותיה, תוך השתנקויות, ובלי להרפות ממשיכה לרוץ בכל כוחותיה עד שהיא מרגישה כי רגליה כושלות ומאיטות מעצמן. מינה צורחת, צרודה וחלושה נופלת על האדמה באפיסת כוחות. מבטה נתקע בשמש השוקעת לאיטה מאחורי האופק השומם והצבוע בכתום.

מרחוק מאחורי מינה הזרוקה על האדמה נראית צלליתו של רטא רץ במהירות לכיוונה.

רטא שפניו נראות מזיעות ממאמץ ובהלה מגיע ונופל על ברכיו ליד מינה ובידו אחת מושך את ראש ומנסה לחבקה, מינה בגוף רועד מזיזה את עצמה כנדבקת לאדמה וממשיכה לבהות באופק.

### פנים. בית היווט. לילה.

בתוך חדר אפלולי המדמה עמדה לרישום ובדיקת טיסות, מינה שוכבת מקופלת בתוך עצמה. ריסי עיניה אדומים ותפוחים. במבטה המזוגג בוהה דרך חריץ הדלת על צדודית של רטא מדבר באי נוחות עם היווט. (נשמע רק קולה של היווט)

היווט os

בטח שאתם יכולים לטוס בלעדיה יש לכם כרטיסים אבל זה ממש...

רטא os

זה מה סבתא החליטה... היא לא יכולה לעזוב את סאליטו עכשיו...

היווט os

הבנתי... אתה נראה רעב, רוצה לאכול?

רטא os

לא תודה אני בסדר.

היווט os

אולי מינה רוצה

רטא os

אני אשאל אותה

דומם נכנס רטא לחדר ונעמד בכניסה, מינה בעיניים יבשות מביטה ברגליו המהססות. רטא נכנס ומתיישב ליד מינה.

שעה ארוכה בעיניים פקוחות השניים בוהים בחלל.

אור בוקר רך מפציע בשקט, פסי אור וצללים אפורים משתרעים זה ליד זה.